SL Uradni list Evropske unije C 299/1

Šesto letno poročilo o izvajanju Skupnega ukrepa Sveta 2002/589/SZVP z dne 12. julija 2002 o prispevku Evropske unije k boju proti destabilizirajočemu kopičenju in razširjanju orožja malega kalibra in lahkega strelnega orožja

(2007/C 299/01)

UVOD

Svet je 12. julija 2002 sprejel Skupni ukrep 2002/589/SZVP o prispevku Evropske unije k boju proti destabilizirajočemu kopičenju in razširjanju orožja malega kalibra in lahkega strelnega orožja. V njem je zapisano, da se vsako leto pripravi pregled ukrepov, sprejetih v njegovem okviru. Od tedaj je bilo pripravljenih pet letnih poročil.

EU je eden glavnih akterjev in dejavnikov, ki prispevajo k boju proti nezakonitemu razširjanju in kopičenju osebnega in lahkega orožja ter pripadajočega streliva. Navezujoč se na Evropsko varnostno strategijo iz leta 2003, je Evropski svet 15. in 16. decembra 2005 sprejel Strategijo EU za boj proti nedovoljenemu kopičenju in trgovini z osebnim in lahkim orožjem ter pripadajočim strelivom. V tem dokumentu je posebej poudarjena potreba po doslednosti politik EU na področju varnosti in razvoja, pri čemer naj bi se v celoti uporabila sredstva, ki so EU na voljo v večstranskih in regionalnih okvirih, znotraj Evropske unije in v okviru njenih zunanjih odnosov. Strategija služi kot politično vodilo tako za ukrepanje EU na tem področju z uporabo različnih razpoložljivih instrumentov kot za njene države članice.

Pri strategiji EU na področju osebnega in lahkega orožja se še naprej upošteva Skupni ukrep 2002/589/SZVP, ki je služil kot podlaga za konkretne ukrepe v Afriki, Aziji, Latinski Ameriki in nazadnje v Ukrajini. Od leta 1999 je bilo z ustreznimi sklepi za izvajanje navedenega skupnega ukrepa iz sredstev za SZVP dodeljenih okoli 14,5 milijona EUR.

Med drugimi tu pomembnimi politikami so Program Evropske unije za preprečevanje nasilnih konfliktov (v katerem je zapisano, da naj bo razvojna pomoč usmerjena v odpravljanje temeljnih vzrokov za spopade), Program EU za preprečevanje nedovoljenega prometa s konvencionalnim orožjem in boj proti njemu ter Smernice EU o otrocih v oboroženih spopadih.

EU ostaja na čelu skupnih prizadevanj in konkretnih ukrepov za preprečevanje, zatiranje in izkoreninjanje vseh vidikov nedovoljene trgovine z osebnim in lahkim orožjem ter si prizadeva za uresničevanje zadevnega akcijskega programa ZN na ravni EU. Financiranje s strani EU (iz držav članic, Evropskega razvojnega sklada (ERS), financiranje Skupnosti in proračunska sredstva za SZVP) še naprej ostaja eden izmed glavnih virov finančne pomoči, namenjene izvajanju Akcijskega programa ZN.

Evropska unija je 30. junija 2006 na revizijski konferenci, posvečeni zadevnemu akcijskemu programu ZN, podala izčrpen pregled svojih dejavnosti v podporo boju proti nedovoljeni trgovini z osebnim in lahkim orožjem. Predstavniki predsedstva EU (Avstrija), sekretariata Sveta/Urada posebne predstavnice VP in Evropske komisije so predstavili splošno politiko glede osebnega in lahkega orožja, ki temelji na novi strategiji EU na področju osebnega in lahkega orožja ter pripadajočega streliva, in pojasnili, kako se ta konkretno udejanja z različnimi instrumenti.

Poročilo izhaja iz Skupnega ukrepa Sveta 2002/589/SVZP in iz Programa EU za preprečevanje nedovoljenega prometa s konvencionalnim orožjem in boj proti njemu, ki ga je Svet sprejel 26. junija 1997. Poudarek v njem je na dejavnostih, ki so potekale leta 2006. Pripravil ga je sekretariat Sveta, vanj pa so vključeni tudi prispevki držav članic.

Poročilo ima tri dele:

— v prvem delu so predstavljena prizadevanja za reševanje vprašanj, povezanih z osebnim in lahkim orožjem, na ravni držav članic,

— v drugem delu so obravnava mednarodna prizadevanja za uresničevanje ustreznih dogovorov,

— tretji del pa se loteva sodelovanja pri delu mednarodnih in regionalnih organizacij.

— V prilogi so navedene kontaktne točke za zadeve v zvezi z osebnim in lahkim orožjem v državah članicah in institucijah EU.

I. PRIZADEVANJA ZA IZVAJANJE NA NACIONALNI RAVNI

AVSTRIJA

Nadzor izvoza orožja se je z zakonom o zunanji trgovini iz leta 2005 in odredbo, ki mu je sledila leta 2006, močno izboljšal. Potem ko je oktobra 2005 začel veljati novi avstrijski zakon o zunanji trgovini („Aussenhandelsgesetz“), je v začetku leta 2006 v veljavo stopila še ustrezna odredba o zunanji trgovini (Zvezni uradni list II, št. 121/2006) za izvajanje zakona o zunanji trgovini. V teh izvedbenih predpisih je izdajanje dovoljenj usklajeno z ustreznimi določbami Kodeksa ravnanja EU glede izvoza orožja, ki je za avstrijske trgovce poslej obvezen. Poleg tega so v njih posredniki in posredniške dejavnosti opredeljeni v skladu s Skupnim stališčem Sveta 2003/468/SZVP o nadzoru posredovanja orožja.

Avstrijska odredba o vojaškem materialu in seznam vojaške opreme brez vojaškega materiala, ki ga je pripravilo Ministrstvo za gospodarstvo in delo, ustreza Skupnemu seznamu vojaškega blaga EU. Avstrijski seznam se stalno posodablja v skladu z besedilom Skupnega seznama vojaškega blaga. Po novem zakonu o zunanji trgovini se za predmete s Skupnega seznama vojaškega blaga EU pri izvozu, prevozu in posredovanju zahteva dovoljenje. Za blagovno trgovino s predmeti s Skupnega seznama vojaškega blaga EU pa je – z nekaterimi izjemami – predpisan postopek spremljanja. Tehnična pomoč, povezana z razvojem, proizvodnjo, ravnanjem, upravljanjem, vzdrževanjem ali drugačnim servisiranjem, kopičenjem, preskušanjem ali širjenjem konvencionalnih orožnih sistemov z vojaškimi zmogljivostmi, se ne zagotavlja v naslednjih primerih: če je takšna pomoč nezdružljiva z omejevalnimi ukrepi iz skupnih stališč ali skupnih ukrepov EU, resolucij OVSE ali zavezujočih resolucij Varnostnega sveta Združenih narodov. Nadalje odredba, ki jo je izdal obrambni minister, navaja vojaški material in drugo orožje, ki naj bi bilo uničeno. Zadevni seznam sledi opredelitvam EU in OVSE.

Postopek

V času priprav na avstrijsko predsedovanje EU se je sodelovanje in usklajevanje med Ministrstvom za zunanje zadeve, Ministrstvom za notranje zadeve, Ministrstvom za gospodarske zadeve in delo ter Ministrstvom za obrambo še bolj okrepilo. Med temi ministrstvi redno potekajo sestanki.

BELGIJA

Belgija je 8. junija 2006 skladno z mednarodnimi obveznostmi sprejela nov zakon o orožju (objavljen 9. junija 2006 v belgijskem uradnem listu (Moniteur belge)), namen katerega je boljši nadzor zlasti nad civilnim posedovanjem osebnega in lahkega orožja.

BOLGARIJA

Sprejet ni bil noben nov predpis. Mehanizmi nacionalnega sodelovanja, usklajevanja med ministrstvi in vladami ter način izmenjave informacij med ustreznimi upravnimi organi in organi pregona so podrobno določeni in opredeljeni v ustreznih določbah veljavnega „Zakona o nadzoru zunanjetrgovinskih poslov z orožjem ter z blagom in tehnologijo z dvojno rabo“. Informacije o zakonodajnih ukrepih iz nacionalnih poročilih za leto 2002, 2003 in 2005 v zvezi z Akcijskim programom ZN na področju osebnega in lahkega orožja še vedno ustrezajo dejanskemu stanju.

S spremembo Zakona o nadzoru nad eksplozivi, strelnim orožjem in strelivom 9. maja 2006 je bila uvedena evropska orožna prepustnica (EFP – European Firearms Pass). EFP je uradni dokument, ki se izda osebi, ki je imetnik dovoljenja za nošenje in uporabo strelnega orožja, ko prehaja z ozemlja ene države članice EU na ozemlje druge. V EFP so navedeni številka, datum prenehanja veljavnosti, osebni podatki zadevne osebe ter tip, blagovna znamka, model, vrsta, kaliber in serijska številka zadevnega kosa strelnega orožja, pa tudi informacije, ki zadevajo prepovedi in dovoljenja v zvezi s tipom strelnega orožja, za katero je izdan EFP, v zadevni državi članici.

Čeprav se v obdobju, ki je predmet poročila, sistem nadzora izvoza ni spreminjal, se je leta 2006 zaradi pristopa Bolgarije k EU 1. januarja 2007 začel postopek pregleda veljavne zakonodaje, ki ureja nadzor izvoza. Glavni cilj pri tem je bil, da se doseže večja skladnost in usklajenost z določbami EU na področju nadzora izvoza ter še bolj izboljša izvajanje v praksi. Rezultat tega je bil ta, da je bolgarska narodna skupščina spremenila veljavni Zakon o nadzoru izvoza orožja in blaga z dvojno rabo (spremembe so začele veljati v začetku 2007). „Novi“ zakon o nadzoru izvoza ohranja vse uveljavljene ukrepe za nadzor izvoza, ki urejajo trgovino z orožjem, poleg tega pa prinaša boljše nadzorne ukrepe za ponovni izvoz, tranzit in dejavnosti posredovanja (zvesto sledeč Skupnemu stališču EU ES/468/2003). V skladu s tem skupnim stališčem EU je za vsako dejavnost posredovanja potrebna registracija posrednika, prav tako pa tudi posamično dovoljenje za vsak posredniški posel posebej.

Ustroj bolgarskega sistema nadzora izvoza ostaja takšen, kot je bil že opisan, le da se izboljšuje izmenjava informacij med službami. Bolgarija je privržena odgovorni politiki na področju osebnega in lahkega orožja in izvaja ukrepe, ki so priporočeni v Akcijskem programu ZN za preprečevanje in izkoreninjenje nedovoljene trgovine z osebnim in lahkim orožjem ter boj proti njej za preprečevanje nezakonitega prometa, neprimernega ponovnega izvoza zaradi spoštovanja človekovih pravic v končni ciljni državi in mednarodnega miru in stabilnosti v zadevni regiji. Ukrepi so usmerjeni tudi zoper uporabo orožja za notranjo represijo ter za namene terorizma ali organiziranega kriminala.

Leta 2006 je državni carinski urad organiziral več tečajev na področju zatiranja nezakonitega prometa z orožjem s posebnim poudarkom na osebnem in lahkem orožju in usposobil 50 carinskih uradnikov.

Bolgarsko obrambno ministrstvo je o nacionalnih dejavnostih na področju osebnega in lahkega orožja posredovalo naslednje informacije:

— od zadnjega poročila nobenih sprememb pri nadzoru, odgovornosti in varnosti v skladiščih orožja bolgarske vojske;

— nobenih sprememb pri količini osebnega in lahkega orožja, ki bi ga vojska štela za presežno;

— v letu 2006 ni bilo uničenega nič osebnega in lahkega orožja oziroma streliva.

CIPER

Izvoz, tranzit in ponovni prenos osebnega in lahkega orožja ureja Zakon 354/2002 („Pravila o izvozu na obrambnem področju“) iz leta 2002, kakor je bil spremenjen z zakonom 602/2004. Omenjena zakona sta usklajena z Evropskim kodeksom ravnanja glede izvoza orožja in Izjavo Sveta 2000/C191/01. Za nadzor izvoza, vključno s ponovnim izvozom osebnega in lahkega orožja, skrbi Ministrstvo za trgovino, industrijo in turizem, tranzit in ponovni prenos osebnega in lahkega orožja pa je v skladu z določbami carinske zakonodaje v pristojnosti carinsko-trošarinskega organa.

Uvoz, pridobitev, posest in prevoz osebnega in lahkega orožja ureja Zakon 113(1)/2004 „o strelnem orožju in drugem orožju“. Zakon je usklajen z evropsko Direktivo 91/477/EGS, kakor je bila spremenjena s Izjavo Sveta 2000/C191/01.

Proizvodnjo določenega osebnega in lahkega orožja ureja Zakon 113(I)2004 (del III, člen 7(I)). Ta zakon določa, da je proizvodnja državljanom Republike ali osebam s prebivališčem v njej prepovedana, razen če so imetniki ustreznih veljavnih licenc, ki jih izdaja načelnik policije. Ta posebna licenca se državljanom izdaja pod pogoji, ki so določeni v tem zakonu. Med pogoji so med drugim nekaznovanost prosilca, ocena, da licenca zanj samega ne bi pomenila nevarnosti, odsotnost pomislekov glede javnega reda in nenazadnje uspešno opravljen uradni zdravniški pregled. Nezakonito proizvodnjo, posest, kopičenje in trgovanje z osebnim in lahkim orožjem ureja Zakon 113(I)2004. Ta zakon za kršitelje predvideva kazni do 15 let zapora in/ali 25 000 ciprskih funtov.

V okviru ciprske policijske uprave je bil ustanovljen poseben oddelek za vodenje evidence (nacionalni arhiv orožja), elektronska zbirka podatkov pa omogoča lažjo izmenjavo informacij o osebnem in lahkem orožju z drugimi pristojnimi organi v EU, regionalnimi organizacijami in drugimi državami.

ČEŠKA

Vrste orožja, navedene v Prilogi Skupnega ukrepa Sveta z dne 12. julija 2002 o prispevku Evropske unije k boju proti destabilizirajočemu kopičenju in razširjanju orožja malega kalibra in lahkega strelnega orožja in ki razveljavlja Skupni ukrep 1999/34/SZVP (2002/589/SZVP), se uporabljajo v glavnem v češki vojski in v manjši meri v drugih varnostnih organih (češka policija, čuvaji v zaporih, varnostniki na sodiščih, carinska služba, varnostnoobveščevalna služba). Podatki o številu kosov orožja pri teh organih javnosti niso na voljo; ravnanja s tem orožjem (uporabe, vodenja evidenc, skladiščenja) področje uporabe Zakona o orožju (Zakon št. 119/2002) ne zajema. Ko se to orožje preneha uporabljati v teh enotah, začne zanj veljati Zakon o orožju.

Posedovanje teh vrst orožja v civilne namene je mogoče na podlagi izjem, ki jih skladno s členom 9 Zakona o orožju priznava češka policija (inšpektorati za orožje, strelivo in eksplozive pri okrajnih policijskih upravah).

Do 31. decembra 2006 je dovoljenje za posest ali nošenje orožja tega tipa dobilo 627 imetnikov orožnega dovoljenja. V letu 2006 je bilo imetnikom orožnega dovoljenja podeljenih 110 novih izjem. Imetnikom orožnega dovoljenja je bilo dovoljeno posedovati 791 kosov orožja te vrste (večinoma za uporabo v filmih in gledališču ali v zasebnih varnostnih agencijah). V letu 2006 imetnikom orožnega dovoljenja ni bilo podeljenih nobenih novih izjem. Policija ima pooblastila za preverjanje ukrepov, ki so jih lastniki sprejeli za preprečevanje izgube ali kraje in da bi zagotovili varnost pri ravnanju s svojim orožjem. Policija ima za to zadostna pooblastila, vključno s pravico do inšpekcijskih pregledov na domu lastnika orožja.

Trgovino s tem orožjem urejajo drugi predpisi, zlasti Zakon o zunanji trgovini z vojaškim materialom (Zakon št. 38/1994). Trgovec mora najprej pridobiti dovoljenje organa Ministrstva za industrijo, pristojnega za izdajo dovoljenj, nato pa zaprositi za ločeno dovoljenje za vsak posel posebej. Vsako prošnjo za dovoljenje obravnava tudi Ministrstvo za notranje zadeve z vidika javnega reda in notranje varnosti ter Ministrstvo za zunanje zadeve z vidika zunanjepolitičnih interesov. Leta 2006 je Češka dovolila nekomercialni izvoz 238 kosov orožja tega tipa; vsi so bili izvoženi v države EU. V vseh primerih je bilo orožje v države EU izvoženo z njihovo predhodno privolitvijo. Na tej podlagi v letu 2006 v države, ki niso članice EU, ni bil izvožen noben kos prepovedanega orožja.

Trenutno se pripravlja besedilo spremembe zakona, ki ureja zunanjo trgovino z vojaškim materialom (Zakon št. 38/1994, kakor je bil kasneje spremenjen); s to spremembo naj bi znatno okrepili nadzorne pristojnosti čeških carinskih organov.

DANSKA

Zakonodajo o orožju in eksplozivih, ki ureja tudi osebno in lahko orožje, izvršuje dansko Ministrstvo za pravosodje.

Danska zakonodaja o orožju in eksplozivih določa, da orožja in streliva ni dovoljeno uvažati, izdelovati, pridobiti, posedovati ali nositi brez dovoljenja, ki ga izda minister za pravosodje ali oseba, ki jo za izdajo dovoljenj pooblasti minister.

Zakonodaja prav tako določa, da orožja ali eksploziva katere koli vrste, vključno s strelivom, ni dovoljeno izvažati brez posebnega dovoljenja ministra za pravosodje. Ta določba se nanaša tudi na osebno in lahko orožje.

Minister za pravosodje je posamezna policijska okrožja pooblastil za izdajanje nekaterih od navedenih dovoljenj za osebno in lahko orožje (posedovanje strelnega orožja itd.).

Zbirke podatkov in evidence

Danska policija je vzpostavila centralno elektronsko zbirko podatkov (policijsko evidenco orožja), v kateri so vpisane vse osebe, ki jim je dovoljeno posedovati strelno orožje, in sicer na podlagi prošenj za dovoljenje in evidentiranih nakupov gladkocevnih šibrenic. V evidenci so tudi podatki o izgubljenem ali ukradenem orožju.

V policijski evidenci orožja so navedene vse pomembne informacije, med drugim o vrsti in tipu orožja, izdelavi, modelu, oznakah (številki), kalibru in posebnih značilnostih. Vsak kos orožja je evidentiran pod posebno identifikacijsko številko. Policija lahko odredi, da se zadevni kos orožja označi z identifikacijsko številko, če ga ni označil že proizvajalec. V evidenci so tudi zgodovinski podatki, ki omogočajo dostop do informacij o prejšnjih lastnikih.

Podatki o izgubljenem strelnem orožju itd. se posredujejo tudi schengenskemu informacijskemu sistemu (SIS).

Vsa danska strelska društva morajo poleg tega urediti lastne orožne evidence, v katerih morajo biti navedene informacije o vsem orožju, ki je v lasti posameznega društva in njegovih članov.

Novejše zakonodajne pobude

V letu 2006 v zvezi z osebnim in lahkim orožjem ni bilo nobenih zakonodajnih pobud.

Dne 1. oktobra 2004 je začel veljati nov zakon z določbami o prevozu orožja med tretjimi državami (tj. med vsemi državami razen Danske). Te prepovedujejo prevoz orožja itd. v države z embargom na orožje, ki ga uvedejo ZN, EU ali OVSE. Prepovedan je tudi prevoz med tretjimi državami, ki niso izdale potrebnih izvoznih in uvoznih dovoljenj.

Poleg tega je 14. junija 2005 danski parlament sprejel zakon, ki med drugim prvič ureja tudi posredovanje orožja. V skladu s tem zakonom se je brez dovoljenja ministra za pravosodje ali osebe, ki jo pooblasti minister, kot posrednik prepovedano pogajati o poslih ali pripravljati posle, ki vključujejo prenos orožja itd., kakor je opredeljeno v danski zakonodaji o orožju in eksplozivih, med državami izven EU. Poleg tega je prepovedan nakup ali prodaja takšnega orožja itd. v sklopu prenosa med državami izven EU ali priprave takšnega prenosa s strani lastnika orožja itd. Prepoved ne velja za dejavnosti, ki jih Danci kot posamezniki, ki živijo v tujini, izvajajo v drugi državi članici EU ali izven EU. Z zakonom se izvaja Skupno stališče Evropskega sveta 2003/468/SVZP z dne 23. junija 2003 o nadzoru posredovanja orožja.

Novejše pobude na področju izvrševanja

Za izboljšanje nacionalnih ukrepov za kazenske preiskave je danska policija leta 2006 v okviru nacionalnega programa za področje osebnega in lahkega orožja „Project Firearms“ prispevala pobudo v zvezi s sledenjem, posodabljanjem podatkov in evidentiranjem orožja.

ESTONIJA

Leta 2006 ni začel veljati noben nov zakon, ki bi zadeval osebno in lahko orožje.

Postopek za spremembo in prilagoditev zakona o orožju (ki je začel veljati 31. marca 2002) je stekel leta 2005 in bil zaključen v začetku leta 2007. Ta zakon uvaja pravno podlago in postopke za ravnanje z orožjem in strelivom, izdajanje dovoljenj za orožje in strelivo, ki se uporablja v civilne namene, uporabo orožja in streliva v civilne namene ter umik orožja in streliva iz civilne uporabe, zahteve za strelišča in odprta strelišča, pa tudi podlago in postopke za izvrševanje državnega nadzora na teh področjih.

Junija 2006 so estonske oborožene sile uničile 6 000 starih pištol.

V okviru Ministrstva za zunanje zadeve je bila ustanovljena komisija za strateško blago. Gre za organ, ki izdaja dovoljenja, sestavljajo pa ga predstavniki MNZ, Ministrstva za obrambo, Ministrstva za gospodarstvo in komunikacije, varnostne policije, estonske davčne in carinske uprave in estonskih organov pregona. Komisija za strateško blago je od vedno zastopala mnenje, da je spodbujanje usposabljanja na področjih, ki zadevajo strateško blago, zelo pomembno. V jesenskem izobraževalnem obdobju leta 2006 so bila v Estoniji za študente davčnih in carinskih zadev Šole za finance pri Upravne akademiji organizirana poglobljena predavanja o mednarodnem sistemu nadzora izvoza in nadzora nad strateškim blagom.

FINSKA

Sodelovanje, usklajevanje in izmenjava informacij med upravnimi agencijami in organi pregona

Maja 2006 se je sestala Državna usklajevalna skupina v okviru Strokovnjakov za osebno in lahko orožje. V Državni usklajevalni skupini v okviru Strokovnjakov za osebno in lahko orožje so zbrani predstavniki ministrstev, ki se ukvarjajo z nadzorom nad orožjem, razoroževanjem in neširjenjem osebnega in lahkega orožja, ter predstavniki zainteresiranih nevladnih organizacij. Skupina med drugim razpravlja o finski politiki do osebnega in lahkega orožja, izvajanju nacionalnih, regionalnih in vsesplošnih določb in predpisov ter o dvostranski pomoči za projekte na področju osebnega in lahkega orožja. Skupina se redno sestaja v okviru Ministrstva za zunanje zadeve, v njej pa so predstavniki Ministrstva za obrambo, Ministrstva za notranje zadeve in Ministrstva za trgovino in industrijo. Predstavniki drugih organov (carine, organov za nadzor meja) so vabljeni k sodelovanju vsakič, ko je to potrebno. K sodelovanju so redno vabljene tudi nevladne organizacije.

V zadnjem času uveljavljena zakonodaja, preverjanje praktičnega delovanja obstoječe zakonodaje

Predpise o amnestiji v zvezi s strelnim orožjem je parlament sprejel konec leta 2003, veljati pa so začeli 1. januarja 2004. Namen teh predpisov je, da se na Finskem zmanjša število nezakonitih in neevidentiranih kosov orožja. Od začetka veljavnosti teh predpisov je policiji mogoče predati nezakonito osebno orožje, strelivo in eksplozive brez pravnih posledic, če niso bili uporabljeni pri kaznivem dejanju. Skupno je bilo v letu 2006 predanih približno 4 000 kosov strelnega orožja.

Lastnik nezakonitega orožja prav tako lahko zaprosi za ustrezno dovoljenje in ga tako obdrži ali pa ga prek policije prenese na drugega imetnika dovoljenja. Orožje, ki ga lastnik ne želi obdržati ali predati drugemu imetniku dovoljenja, se deaktivira ali prepusti državi. Nekaj od tega orožja policija na uradnih javnih dražbah proda zbirateljem ali drugim lastnikom orožja, ki imajo dovoljenje.

FRANCIJA

Posredovanje

Sestavljen je bil zakon, ki uvaja sistem predhodne odobritve za trgovske posle; v kratkem naj bi ga obravnaval parlament. Ta nadzorni sistem se bo uporabljal za osebe s prebivališčem ali sedežem v Franciji in predvideva tudi pravne sankcije. Za nakupne in preprodajne posle, ki jih osebe s prebivališčem ali sedežem v Franciji izvajajo v tujini in se tako izognejo postopkom nadzora izvoza, bodo veljali isti pogoji.

Sestavljen je bil tudi osnutek izvedbene uredbe za te določbe. Predhodni nadzorni režim za trgovske posle bo tako dopolnil nadzor nad fizičnimi in pravnimi osebami, ki delujejo kot trgovci.

Embargo

Sestavljen je bil zakon o spremembi kazenskega zakonika; v kratkem naj bi ga obravnaval parlament. Vsebuje opredelitev embarga in predvideva kazenske sankcije v primerih kršitve embarga ali omejevalnih ukrepov.

Druge pobude

Francija z letnim poročilom o izvozu orožja, ki ga pripravlja za parlament, že nekaj let izkazuje boljšo preglednost, na voljo pa ni samo v Franciji, temveč tudi v tujini (na veleposlaništvih in pri mednarodnih organizacijah). V poročilu so predstavljene nacionalne nadzorne prakse in mednarodne dejavnosti na področju nadzora izvoza, pri katerih sodeluje Francija. Vsebuje tudi številne statistične podatke, vključno s tistimi o izvozu osebnega in lahkega orožja.

NEMČIJA

Nacionalna kontaktna točka je organizirala redne sestanke nacionalne usklajevalne skupine za vprašanja osebnega in lahkega orožja. Na njih so se sestali strokovnjaki za orožje in nadzor izvoza z ministrstev, uprave, nevladnih organizacij in industrije in obravnavali vprašanja v zvezi z osebnim in lahkim orožjem, vključno s pripadajočim strelivom. Skupina med drugim razpravlja o politiki do osebnega in lahkega orožja, ki jo Nemčija zastopa v okviru mednarodnih in regionalnih forumov, o večstranski in dvostranski pomoči pa tudi o izvajanju nacionalnih, regionalnih in vsesplošnih določb in predpisov. Sestankom predseduje predstavnik zveznega zunanjega ministrstva.

Sprejetih je bilo več pobud za sodelovanje med upravnimi organi in organi pregona na državni ravni. Pri njih je šlo za v zadnjem času uveljavljeno zakonodajo, pa tudi za preverjanje praktičnega delovanja obstoječe zakonodaje. V sklopu teh prizadevanj so bili vedno tudi ukrepi na področju izobraževanja. Med temi pobudami so bile v letu 2006 naslednje:

Za izvajanje Skupnega stališča EU o posredovanju orožja (2003/468/SVZP) je Nemčija spremenila svojo izvozno zakonodajo. Za vsak primer posredovanja orožja, povezan z bojno in drugo vojaško opremo izven Nemčije, se zahteva dovoljenje. Načeloma nemški zakon o posredovanju orožja temelji na ozemeljskem načelu, tj. se v primerih, ko povezava z nemškim ozemljem ni podana, ne uporablja. Vendar pa se dovoljenje zahteva tudi, ko se nemški državljan, ki se nahaja v Nemčiji, udejstvuje pri posredovanju v tujini brez povezave z nemškim ozemljem.

Da bi Nemčija lahko začela izvajati Instrument ZN, ki državam omogoča pravočasno in zanesljivo prepoznavanje in odkrivanje nedovoljenega osebnega in lahkega orožja, je začela uvajati različne ukrepe za nacionalno označevanje in sledenje ter ustrezne standarde.

Za izvoz vojaškega osebnega in lahkega orožja v države, ki niso članice Nata ali EU oziroma članicam Nata enakovredne države, je Nemčija še naprej uporabljala načelo „staro za novo“, da bi zagotovila, da prejemnik vedno, kadar je to mogoče, uniči orožje, ki ga zamenja nova pošiljka, in ga ne preproda. Na splošno izvoz vojaškega osebnega in lahkega orožja zasebnim končnim uporabnikom ni dovoljen.

Nemčija je 24. oktobra 2006 podpisala Konvencijo Sveta Evrope o preprečevanju terorizma.

GRČIJA

Cilj, ki je bil v okviru politike na področju kriminala zastavljen za leto 2006, je bil, da se poveča število zaplemb nezakonito posedovanega in trženega osebnega in lahkega orožja, in sicer tako, da pristojni policijski organi pripravijo načrte s konkretnimi cilji.

A. Prizadevanja so potekala v dveh smereh:

(1) nadzor zakonite trgovine z orožjem v vseh fazah (uvoz, trgovina, posest, uporaba);

(2) okrepitev pregledov – v sodelovanju z drugimi pristojnimi organi – s ciljem, da se izsledi in zapleni nezakonito uvoženo, trženo, posedovano in uporabljano osebno in lahko orožje.

(a) Ukrepi za nadzor zakonite trgovine z osebnim in lahkim orožjem:

— Ministrstvo za javni red ima elektronsko zbirko podatkov, ki je osrednjega nacionalnega pomena za izmenjavo informacij; iz nje oziroma vanjo je mogoče posredovati informacije o vsem zakonito trženem in posedovanem orožju. Ta zbirka podatkov se stalno posodablja s spremembami pri lastništvu.

— Vse pogrešano orožje – ne glede na to, ali je izgubljeno, ukradeno, poneverjeno ali izsledeno – se vpiše v to zbirko, da bi bilo zaplenjeno ali bi se uporabilo kot dokaz v kazenskem postopku. Tako bi ga bilo ob izsleditvi mogoče tudi identificirati. Ta zbirka podatkov vsebuje zgodovinske podatke o vsakem kosu orožja, od uvoza do končnega imetnika (evidenca orožja).

Poleg tega ta zbirka podatkov omogoča izmenjavo informacij o osebnem in lahkem orožju z drugimi organi v Grčiji in izven nje.

— Določeno je bilo najmanjše število pregledov, ki se vsak mesec opravijo v vsakem podjetju, ki se zakonito ukvarja s trgovino z orožjem. Podatki, pridobljeni v okviru teh pregledov, se navzkrižno preverjajo v elektronski zbirki podatkov.

— Strogo se spoštujejo določbe veljavnega Zakona 2168/1993 in ustrezni ministrski sklepi. Ti predpisi tvorijo glavnino grškega regulatornega okvira, ki ureja vprašanja v zvezi z orožjem. Zadevni zakon je bil usklajen z Direktivo 91/477/EGS in s Schengensko konvencijo. V nekaterih primerih so v ta regulatorni okvir vključene še strožje določbe (člen 15 Zakona 2168/1993 in člen 272 Kazenskega zakonika, kakor je bil spremenjen z Zakonom 2928/2001).

— Za dovoljeno trgovino z osebnim in lahkim orožjem v Grčiji (uvoz – izvoz – trgovina in tranzit) se v skladu z Zakonom 2168/1993 zahteva posebno dovoljenje, ki ga izda pristojni organ.

— Sodelovanje z drugimi grškimi organi pregona (pristaniški in carinski organi, organ za pregon gospodarskih kaznivih dejanj) poteka odlično, prav tako tudi z vojaškimi organi, s čimer se zagotavlja izmenjava informacij s pristojnimi organi držav, iz katerih se orožje uvaža ali prevaža v Grčijo.

(b) Ukrepi za nadzor nezakonite trgovine z osebnim in lahkim orožjem:

Ker dvostransko sodelovanje na regionalni in mednarodni ravni velja za nepogrešljivo pri preprečevanju in zatiranju nezakonite čezmejne trgovine z orožjem, je Grčija s sosednjimi državami podpisala sporazume o policijskem sodelovanju, sodeluje pa tudi v mednarodnih, regionalnih in dvostranskih organizacijah (jadransko-jonska pobuda, SECI EUROPOL – INTERPOL).

— Vozila in osebe, ki vstopajo v Grčijo, se pregledujejo na ustreznih vstopnih točkah.

— Stalno se izvajajo pregledi na kopenskih in morskih mejah (v sodelovanju s pristaniškimi organi), da bi preprečili, da bi osebe, ki nezakonito vstopajo v Grčijo, vanjo nezakonito prinesle orožje.

— Ugotovljeni primeri se temeljito raziščejo, da bi odkrili in razbili mreže, ki bi lahko sodelovale v nezakoniti trgovini z orožjem.

— Na območjih, kjer so težave s trgovanjem, posedovanjem in uporabo orožja še posebej pereče, se v sodelovanju z lokalnimi skupnostmi in telesi izvajajo posebni ukrepi.

V teku je postopek za spremembo nekaterih določb temeljne nacionalne zakonodaje o orožju, iz česar naj bi izšli nekateri novi predpisi, denimo o evidentiranju oseb, ki posredujejo pri orožarskih poslih (posredniki – posredovanje) in pa opredelitev določenih dejavnosti, za katere bi bilo treba predvideti nadzor in jih dovoliti le na podlagi dovoljenja.

Kar zadeva označevanje:

— V Grčiji ni podjetij, ki bi proizvajala orožje za komercialno uporabo. Obstaja le eno državno podjetje, ki proizvaja orožje za Ministrstvo za obrambo.

— Kar zadeva način označevanja države proizvajalca, Grčija podpira Natov sistem označevanja STANAG 1 059.

Skupno število kosov orožja, ki jih je v letu 2006 zaplenila grška policija: 1 179 (88 avtomatskih pušk/pušk, 303 pištole, 114 kosov kratkocevnega strelnega orožja, 674 lovskih pušk). To orožje služi kot dokaz v sodnih postopkih; o njegovi usodi na podlagi člena 16 Zakona 2168/1993 odločajo pristojna sodišča.

MADŽARSKA

Madžarski sistem izdajanja dovoljenj ima tri segmente z dokaj strogimi postopki. Ta sistem obsega naslednje postopkovne faze:

1. Dovoljenje za opravljanje dejavnosti (tj. registracija trgovcev).

2. Registrirani trgovci, ki se nameravajo pogajati o poslih s tujimi partnerji, morajo v naprej pridobiti dovoljenje za pogajanja, na podlagi katerega smejo začeti pogajanja in skleniti pogodbo.

3. Tudi za izvršitev pogodbe mora prosilec nato pridobiti ustrezno dovoljenje (izvozno/uvozno dovoljenje).

Madžarski urad za izdajanje trgovinskih dovoljenj je pooblaščen za izdajanje vseh dovoljenj v zvezi s trgovino z vojaško opremo, vključno s strelivom in storitvami. Prošnje za dovoljenje se obravnavajo in rešujejo od primera do primera. „Odprta“ ali „splošna dovoljenja“ v madžarskem sistemu nadzora izvoza konvencionalnega orožja ne obstajajo. Dovoljenja se izdajajo na podlagi odobritve medresornega odbora za zunanjo trgovino in vojaško opremo (v nadaljevanju „ICTME“). Gre za organ, ki je pristojen za oblikovanje usmeritev na področju zadevne politike. ICTME sestavljajo predstavniki vseh zainteresiranih ministrstev in državnih organov, vključno z obveščevalnimi službami.

Vladna uredba 16/2004 (II.6.) vsebuje predpise o pošiljkah v tranzitu, za katere so predvidena ista postopkovna pravila kot pri izvozu. To pomeni, da morajo vse prošnje za tranzitna dovoljenja biti oddane vnaprej in se obravnavajo enako natančno, od primera do primera in na podlagi enakih meril kakor prošnje za izvozna dovoljenja. Za tranzitna dovoljenja lahko zaprosijo le podjetja s sedežem na Madžarskem. Tranzitno dovoljenje za smrtonosno vojaško opremo, ostro strelivo, eksplozive in drugo nevarno blago odgovornemu špediterju nalagajo obveznost oboroženega varnostnega spremstva vso tranzitno pot: od vstopa do izstopa.

Nezakonita proizvodnja, posest, kopičenje in prenos osebnega in lahkega orožja pomenijo kaznivo dejanje. Skupine, podjetja in posamezniki, ki se lotevajo takšnih dejavnosti, se identificirajo in privedejo pred sodišče.

Da bi zagotovili nadzor nad posredovanjem orožja in preprečili nespoštovanje embarga ZN, EU ali OVSE na izvoz orožja ter meril iz Kodeksa ravnanja EU glede izvoza orožja, so pri Vladni uredbi 16/2004 (II.6.) upoštevana priporočila in smernice o najboljših praksah ustreznih mednarodnih organizacij in Skupno stališče 2003/468/SZVP o nadzoru posredovanja orožja, ki ga je 23. junija 2003 sprejel Svet Evropske unije.

Člen 2(2)(c) člena 2 te vladne uredbe določa: „kot predstavnik, zastopnik, posrednik ali posredovalec vojaške opreme ali tehnične pomoči, znotraj Republike Madžarske ali zunaj nje, je mogoče nastopati le na podlagi naslednjih dovoljenj: dovoljenje za opravljanje dejavnosti, dovoljenje za pogajanja in izvozno/uvozno dovoljenje.“

To pomeni, da Madžarska nadzoruje posredniške dejavnosti, ki potekajo tako znotraj svojega ozemlja kot prek njenih meje, izvajajo pa jih posredniki s prebivališčem ali sedežem na ozemlju Republike Madžarske.

Tako kot pri izvozu se tudi ko gre za posredovanje vse prošnje obravnavajo v luči določb Kodeksa ravnanja EU glede izvoza orožja. Madžarski urad za izdajanje trgovinskih dovoljenj hrani popis oseb in subjektov, ki so pridobili dovoljenje za dejavnosti posredovanja, še vsaj 10 let. Uvedena je bila tudi evidenca posrednikov orožja, vendar pa registracija ali dovoljenje za nastopanje v vlogi posrednika nikakor ne nadomeščata zahteve, da je za vsak posel treba pridobiti ustrezno licenco ali pisno dovoljenje. Madžarski urad za izdajanje trgovinskih dovoljenj pri obravnavi prošenj za nastopanje v vlogi posrednika upošteva zapise o vpletenosti prosilca v nezakonite dejavnosti v preteklosti.

IRSKA

Leta 2006 je Ministrstvo za podjetništvo, trgovino in zaposlovanje pripravilo osnutek novih predpisov o nadzoru izvoza, ki je bil objavljen januarja 2007. Ko bodo novi predpisi začeli veljati, bo irski strateški sistem nadzora posodobljen in okrepljen, zagotovili pa bodo tudi skladnost z mednarodnimi obveznostmi Irske na področju nadzora izvoza.

Posebna nacionalna zakonodaja, ki bi urejala tranzit osebnega in lahkega orožja, ne obstaja. Vendar pa je po sedanji irski zakonodaji za uvoz, tranzit, ponovni prenos in izvoz osebnega in lahkega orožja v države EU in iz njih treba pridobiti dovoljenje, in sicer v skladu z zakonom o strelnem orožju iz let 1925 do 2006 in v skladu z uredbama ES o orožju in strelivu (pridobitev in posest) iz leta 1993. Za izvoz strelnega orožja v vse države velja tudi zakon o nadzoru izvoza iz leta 1983 in na njegovi podlagi sprejeti odloki. Sedaj je pomemben odlok o nadzoru izvoza iz leta 2005, ki vključuje tudi pištole in „njihove sestavne dele“ v povezavi z vojaško opremo nasploh.

Pri izvozu strelnega orožja mora biti zadoščeno različnim zakonskim zahtevam, kar je odvisno od cilja. Če prosilec ni že tudi imetnik veljavnega potrdila za strelno orožje, je treba za izvoz zadevnega strelnega orožja pridobiti izvozno dovoljenje An Garde Síocháne (državne policije). Poleg tega je za izvoz v države članice Evropske unije potrebno pridobiti izvozno dovoljenje pri Ministrstvu za pravosodje, enakopravnost in reformo zakonodaje. Za izvoz v države izven EU je treba pridobiti izvozno dovoljenje pri Ministrstvu za podjetništvo, trgovino in zaposlovanje.

Kar zadeva uvoz osebnega in lahkega orožja, morajo prosilci, ki niso imetniki ustreznega veljavnega orožnega potrdila za zadevno strelno orožje, pri Ministrstvu za pravosodje, enakopravnost in reformo zakonodaje pridobiti uvozno dovoljenje. Če pa je podano veljavno orožno potrdilo za kos strelnega orožja, ki naj bi bil uvožen, je treba pridobiti dokument o predhodnem soglasju (člen 11), da se ta sme prinesti v državo, in sicer v skladu z direktivo ES 91/477/EGS.

Trenutno na Irskem ni proizvodnje osebnega in lahkega orožja. Izdelava strelnega orožja, brez ustrezne registracije za to dejavnost pri Ministrstvu za pravosodje, enakopravnost in reformo zakonodaje, je kaznivo dejanje. Strelno orožje, prisotno na Irskem, naj bi bil po izdelavi izven države ustrezno označeno. Nekaj starejših kosov strelnega orožja morda ni označenih; v tem primeru je za njihovo označitev odgovorna An Garda Síochána (državna policija). Trgovci s strelnim orožjem morajo hraniti popise prenosov strelnega orožja še vsaj 5 let. Za zbiranje in uničevanje osebnega in lahkega orožja sta pristojni An Garda Síochána in irske obrambne sile. Za upravljanje nakopičenih zalog in njihovo varnost sta pristojni Ministrstvo za pravosodje in Ministrstvo za obrambo.

Vrsta sprememb zakona o strelnem orožju (1925–2000) je bila uveljavljena z zakonom o kazenskem pravosodju iz leta 2006.

Nekatere določbe tega zakona, povezane s strelnim orožjem, mora minister šele uveljaviti; med temi so tudi tiste, ki predvidevajo triletna dovoljenja za zakonito hranjeno orožje, minimalne standarde za hrambo strelnega orožja posameznikov in trgovcev s strelnim orožjem ter minimalne standarde za strelišča za strelno orožje. Minister lahko prav tako sprejme akt z zakonsko močjo, s katerim strelno orožje in strelivo podvrže omejitvam. Prošnje za strelno orožje, za katerega veljajo omejitve, se naslovijo na komisarja pri An Garda Síochána, če so izpolnjeni nekateri pogoji.

ITALIJA

Sodelovanje, usklajevanje in izmenjava informacij med upravnimi agencijami in organi pregona

Leta 2006 se je ad hoc delovna skupina za osebno in lahko orožje – ustanovljena v Italiji junija 2000 v okviru Ministrstva za zunanje zadeve, vključuje pa predstavnike ustreznih ministrstev, organov pregona in zainteresiranih nacionalnih gospodarskih združenj – sestala enkrat.

Pri razpravah je bil poudarek zlasti na pripravi revizijske konference Akcijskega programa ZN za boj proti nedovoljenemu prometu z osebnim in lahkim orožjem leta 2006, na izvajanju večstranskega instrumenta za označevanje in odkrivanje ter na izvajanju skupnega stališča EU o ureditvi posredniških dejavnosti. Pozornost je bila namenjena tudi razpravam v okviru drugih pomembnih večstranskih forumov (prvo zasedanje Generalne skupščine ZN, OVSE, Wassenaarska ureditev, G8).

V zadnjem času uveljavljena zakonodaja

Italija je 16. marca 2006 z Zakonom št. 146/2006 ratificirala konvencijo ZN proti mednarodnemu kriminalu in pripadajoče protokole (vključno s Protokolom o nedovoljeni proizvodnji strelnega orožja, njegovih sestavnih delov in streliva ter prometu z njimi). Italijanska zakonodaja o strelnem orožju je bila ustrezno temu spremenjena, zlasti kar zadeva hrambo informacij v zvezi s strelnim orožjem še najmanj deset let in označevanje države proizvodnje.

Druge pobude

Leta 2006 so italijanske oborožene sile uničile naslednje količine osebnega in lahkega orožja, ugotovljenega kot presežnega:

— 770 pištol Beretta model „34“;

— 93 697 pušk Garand;

— 37 390 jurišnih pušk FAL BM59;

— 8 231 različnih drugih kosov orožja.

Skupaj je bilo uničenih 140 088 kosov osebnega in lahkega orožja.

LATVIJA

Leta 2006 ni bilo nobenega novega predpisa glede osebnega in lahkega orožja.

Veljavna zakonodaja bo v bližnji prihodnosti nekoliko spremenjenja zaradi zagotavljanja bolj učinkovitega nadzora izvoza. Na primer, predlagani zakon o kroženju strateškega blaga naj bi natančneje opredelil nadzorne institucije, njihove pristojnosti in sodelovanje med njimi, prav tako tudi izraze, uporabljene v zakonu, vključno s posredovanjem. Prav tako naj bi sprejeli nove predpise, v katerih bodo opredeljeni nacionalni seznami blaga, ki se nadzoruje, in vrstni red izdajanja različnih vrst dovoljenj.

Zakon o kroženju orožja je začel veljati januarja 2003. Ta zakon ureja orožne zadeve v Republiki Latviji: zagotavlja usklajenost nacionalne zakonodaje z mednarodnimi zahtevami, določa pravice in obveznosti fizičnih in pravnih oseb v zvezi s kroženjem orožja, sestavnih delov, streliva, eksplozivov in pripadajoče opreme, posebnih naprav in pirotehničnih proizvodov v Republiki Latviji in zadevno blago razvršča v razrede za namene zagotavljanja varnosti posameznikov in javnosti. Zakon od leta 2003 še nikdar ni bil spremenjen. Leta 2003 in leta 2004 je bilo v Latviji sprejetih nekaj dodatnih zakonodajnih aktov, ki urejajo kroženje orožja.

Zakon o kroženju orožja določa, da je za vsakršno poslovanje, povezano z osebnim in lahkim orožjem, treba pridobiti izvozno, uvozno ali tranzitno dovoljenje za strateško blago. Ta dovoljenja izdaja Komisija za nadzor nad strateškim blagom. Potrdilo o končni uporabi je eden od predpogojev za izvoz in tranzit preko ozemlja Republike Latvije. Zahteve in pogoji za to potrdilo so določeni v skladu z zahtevami iz Kodeksa ravnanja EU glede izvoza orožja, zahteva pa se, kakor določa Zakon o kroženju strateškega blaga.

Namen zakona o kroženju strateškega blaga (maj 2004) je, da se zagotovi nadzor nad kroženjem strateškega blaga v skladu z nacionalnimi in mednarodnimi zahtevami v zvezi z nadzorom izvoza, uvoza in tranzita takšnega blaga.

V letu 2006 je policija skupaj zaplenila 569 kosov strelnega orožja. V povezavi z različnimi kaznivimi dejanji pa je policija odvzela naslednje nezakonito pridobljeno in hranjeno strelno orožje: 16 pištol/revolverjev, 16 karbink, 14 pušk, 2 puški malega kalibra, 1 pnevmatsko pištolo in 2 doma izdelani pištoli.

LITVA

Parlament republike Litve je 6. aprila 2006 spremenil zakon o nadzoru strateškega blaga, ki je bil sprejet 29. aprila 2004. Med drugim je bil spremenjen seznam omejitev pri izdajanju dovoljenj, spremenjena pa je bila tudi opredelitev posredovanja (sprememba je nakazana s krepkim tiskom). Od 1. julija 2006 dalje, ko je spremenjeni zakon začel veljati, posredovanje pomeni pogajanja ali organizacijo ali izvedbo poslov s strani fizičnih ali pravnih oseb, ki imajo prebivališče ali so prijavljene v Republiki Litvi, in s strani podružnic tujih pravnih oseb in drugih organizacij, pri katerih bi lahko šlo za iznos blaga s Skupnega seznama vojaškega blaga z ozemlja Republike Litve, ozemlja druge države članice Evropske unije, ali države, ki ni članice, v katero koli državo, ki ni članica.

Začasni zakon o prostovoljnem vračilu orožja, streliva in eksplozivov ter o ureditvi statusa orožja in streliva je začel veljati 1. oktobra 2006, veljal pa bo do 31. marca 2007. Zakon predvideva amnestijo, na podlagi katere se osebe, ki se odločijo za predajo nezakonito posedovanega orožja, streliva in eksplozivov, oprostijo pravne odgovornosti. Vzpostavlja tudi pravni okvir za umik nezakonitega strelnega orožja, streliva in eksplozivov iz civilnega kroženja.

Seznam držav, proti katerim so ZN ali EU uvedli embargo na orožje, se je ves čas posodabljal. Trenutni seznam je naveden v Resoluciji Vlade Republike Litve št. 237 o odobritvi seznama držav, v katere ni dovoljeno izvažati ali prevažati blaga s Skupnega seznama vojaškega blaga in za katere ni dovoljeno posredovati pri pogajanjih in poslih v zvezi z blagom s Skupnega seznama vojaškega blaga.

Zakon o nadzoru nad orožjem in strelivom je v postopku revizije. Med drugim bo s spremembami dosežena popolna usklajenost s Protokolom o strelnem orožju.

LUKSEMBURG

Leta 2006 ni bil sprejet noben nov predpis.

Pravno podlago zagotavljata Zakon z dne 15. marca 1983 o orožju in strelivu in Uredba Velikega vojvodstva z dne 31. oktobra 1995 v zvezi z uvozom, izvozom in prevozom orožja, streliva in opreme izrecno za vojaške namene in pripadajoče tehnologije. Objavljena sta bila v luksemburškem uradnem listu Mémorial. Veljavna zakonodaja se pravkar pregleduje.

Prepovedano orožje

Člen 4 Zakona z dne 15. marca 1983 o orožju in strelivu prepoveduje uvoz, izdelavo, predelavo, popravilo, pridobitev, nakup, hrambo, skladiščenje, prevoz, nošenje, prenos, prodajo ali izvoz določenih vrst orožja in streliva oziroma trgovino z njimi. Ne glede na te določbe pa minister za pravosodje lahko dovoli zlasti:

(a) uvoz, pridobitev, nakup, prevoz, hrambo, prodajo, prenos ali izvoz orožja in streliva oziroma trgovino z njim, če gre za umetniška dela ali okrasne predmete, ki naj bi bili del zbirke ali naj bi bili razstavljeni; dovoljenje je lahko pogojeno s trajno onesposobitvijo zadevnega kosa orožja;

(b) uvoz, pridobitev, nakup, prevoz, hrambo, prodajo, prenos ali izvoz orožja in streliva, ki se rabi v znanstvene ali izobraževalne namene;

(c) izvoz, uvoz ali tranzit orožja iz tujine, namenjenega v drugo državo.

Dovoljenje je lahko pogojeno s tem, da se zadevno orožje ne sme uporabiti za nič drugega kakor za navedene namene.

Luksemburg nima nacionalnega sistema označevanja, ki bi se uporabljal pri proizvodnji in/ali uvozu osebnega orožja. V državi ni tovarn orožja. Puškarji in trgovci z orožjem in strelivom morajo voditi evidence, iz katerih je razvidno prehajanje orožja iz rok v roke; v njih morajo biti navedeni podatki o izdelavi, kalibru in serijski številki vsakega kosa orožja ter imena in naslovi dobaviteljev in kupcev. V evidenci mora biti navedena tudi številka in datum izdaje ministrovega dovoljenja. Predložiti jo je treba na zahtevo vsakega predstavnika javnih organov. Od puškarjev in trgovcev z orožjem je mogoče zahtevati, da Ministrstvu za pravosodje pošljejo kopijo svoje evidence. Največje število orožja in streliva, ki jih puškarji in trgovci z orožjem smejo imeti na zalogi, določi minister za pravosodje.

V primeru izgredov, sumljivih shodov ali motenja javnega reda lahko minister za pravosodje odredi zaporo ali evakuacijo trgovin ali skladišč z orožjem ali strelivom in prenos njihove vsebine na določeno drugo mesto.

Kršitve Zakona z dne 15. marca 1983 se kaznujejo z zaporno kaznijo od osmih dni do petih let.

Izvoz

Če je določeno orožje kupljeno v Luksemburgu za izvoz, zadevni puškar pri Ministrstvu za pravosodje zaprosi za dovoljenje za izvoz tega orožja, tj. za njegov prevoz s kraja, kjer je bilo kupljeno, do meje. Prošnjam za izvozna dovoljenja za orožje, strelivo in opremo izrecno za vojaške namene za pripadajočo tehnologijo mora biti priloženo mednarodno izvozno dovoljenje ali potrdilo o končni uporabi. Uredba Velikega vojvodstva z dne 31. oktobra 1995 s spremembami določa, da obliko in vsebino teh dokumentov predpiše minister za zunanje zadeve, zunanjo trgovino in sodelovanje.

Luksemburg na podlagi Direktive 91/477/EGS o nadzoru nabave in posedovanja orožja (člen 11) ustrezne države članice uradno obvešča o dovoljenjih, ki jih je izdal za izvoz vanje.

Urad, ki izdaja dovoljenja lahko zahteva, da se prošnjam za tranzit orožja, streliva in opreme izrecno za vojaške namene ter pripadajoče tehnologije priloži dokument, s katerim pristojni organi v državi, iz katere zadevno blago prihaja, potrdijo, da je izvoz v navedeno ciljno državo dovoljen.

Prošnjam za izvozna ali tranzitna dovoljenja je treba priložiti izjavo, ki jo podpiše prosilec, in sicer da bo izvoz ali tranzit izpeljal v skladu s prošnjo za dovoljenje. Po vsaki opravljeni pošiljki blaga, navedenega v izvoznem dovoljenju, mora izvoznik v roku treh mesecev uradu, ki izdaja dovoljenja, predložiti dokazilo, da je to blago prispelo v odobreno ciljno državo in da je uvoznik opravil vse formalnosti, potrebne za njegovo uporabo v zadevni državi.

Takšno dokazilo je lahko bodisi dokument, ki ga izdajo carinski organi države uvoza in je iz njega razvidno, da je bilo blago prijavljeno za uporabo v tej državi, bodisi kateri koli dokument, iz katerega je razvidno, da je blago neposredno prejel organ z ustreznimi pooblastili v državi uvoza ali podjetje, ki nastopa v imenu tega organa.

Uničevanje orožja

Metoda, ki jo pri tem uporablja Luksemburg (vojska, policija in carina), je razrez. To opravijo orožarji ustreznega organa. Razrezana kovina se odloži v zabojnike, ki jih orožarsko osebje odpelje v jeklarne, nato pa jo pred pričami raztalijo v elektronskih plavžih. O operaciji se pripravi zapisnik.

MALTA

Malta je ustrezno ukrepala in izdala dve novi pravni obvestili, in sicer Pravno obvestilo 167/2006 in Pravno obvestilo 168/2006. S prvim pravnim obvestilom je organ želel pravno urediti izvoz in uvoz opreme, ki bi bila lahko povezana z izvrševanjem smrtne kazni, mučenjem ali drugačnim nečloveškim in ponižujočim ravnanjem. Bistvo tega pravnega obvestila je, da prepoveduje tehnično pomoč, ki bi bila povezana s popravilom, razvojem, izdelovanjem, sestavljanjem, preskušanjem, vzdrževanjem in vsako drugo vrsto tehnične podpore, povezane z zagotavljanjem tovrstne opreme. Poleg tega nihče ni smel uvažati predmetov s seznama v prvi preglednici, priloženi temu pravnemu obvestilu, ne glede na poreklo teh predmetov.

Prav tako nihče ni smel prejeti tehnične pomoči, povezane s temi predmeti, ne glede na to, ali je zanjo zaprosil posameznik ali organizacija.

Za izvoz teh predmetov je bilo prav tako treba pridobiti izvozno dovoljenje, ne glede na njihovo poreklo. Izvoz predmetov, ki bi bili lahko uporabljeni za mučenje, je dovoljen le, če se izvažajo v državo članico EU ali na katerega od ozemelj, povezanih z njo, in če naj bi jih uporabljali pripadniki EU ali ZN v okviru mirovnih operacij. Še vedno pa je preverjanje verodostojnosti takšne deklaracije prepuščeno carini; kršitev zadevnih pogojev se po zakonu kaznuje s kaznijo do vrednosti največ 5 000 malteških lir ali z zaporno kaznijo do 5 let.

Pravno obvestilo 168/2006 povzema predpise EU iz Uredbe (ES) št. 1330/2004 in jih v bistvu vključuje v nacionalno malteško zakonodajo. Zadevna uredba vojaško opremo deli v 22 podrazredov; za vse je, preden se izvozijo, treba pridobiti ustrezno dovoljenje. Seznam se začne s konvencionalno opremo in strelivom (ML1–ML5), kopenskimi vozili in opremo (ML6), kemičnimi in toksičnimi agensi (ML7), energetskim materialom, bojnimi plovili, zrakoplovi, elektronsko opremo, opremo z visoko kinetično energijo, oklepno in zaščitno opremo.

Ko gre za te predmete in blago z dvojno rabo si organ prizadeva prošnje obravnavati ob upoštevanju njihovih posebnih značilnosti in povsem v skladu z nacionalnim pravom in mednarodnimi obveznostmi.

NIZOZEMSKA

V nizozemski zakonodaji o osebnem in lahkem orožju leta 2006 ni bilo sprememb.

POLJSKA

Zakonodajni ukrepi

V poljski zakonodaji, ki ureja prenose orožja, ni posebnih določb o osebnem in lahkem orožju (SALW). Veljavne pravne določbe – Zakon z dne 29. novembra 2000 o zunanji trgovini z blagom, tehnologijo in storitvami strateškega pomena za državno varnost ter za ohranjanje mednarodnega miru in varnosti (poenoteno besedilo, Uradni list, 2004, št. 229, točka 2315) – uvajajo poenoten sistem nadzora izvoza, uvoza, tranzita in sorodnih storitev v zvezi z blagom in tehnologijo z dvojno rabo, orožjem in tehnično pomočjo (1). Ministrstvo za gospodarstvo ga trenutno preverja, saj naj bi ga s spremembami poenostavili in sistem nadzora izvoza poostrili, obenem pa ga napravili prijaznejšega do izvoznikov.

Določbe Zakona z dne 22. junija 2001 o izvajanju poslovnih dejavnosti v okviru proizvodnje in trgovine z eksplozivi, orožjem, strelivom, proizvodi in tehnologijami, ki jih uporabljajo oborožene sile in policija (Uradni list, 2001, št. 67, točka 679, in spremembe) je bil s spremembami usklajen z Direktivo 91/477/EGS z dne 18. junija 1991 o nadzoru nabave in posedovanja orožja. Z Zakonom z dne 23. junija 2006 o spremembah nekaterih zakonov v povezavi s članstvom Republike Poljske v Evropski uniji (Uradni list št. 133, točka 935) so bile spremenjene določbe člena 3, saj je bilo dodano novo poglavje 5a, ki podjetnikom, ki prevažajo orožje in strelivo po ozemlju EU nalaga obveznost, da potrdijo prevozne dovolilnice in predhodne prevozne dovolilnice. Ti dokumenti spremljajo vsak prevoz osebnega in lahkega orožja na Poljsko iz držav EU, iz Poljske v države EU in pri tranzitu čez poljsko ozemlje. Namen tega je zagotoviti organom države izvora in namembne države, da ima zadevni podjetnik ustrezna dovoljenja za opravljanje dejavnosti, povezanih s trgovino s tisto vrsto orožja in streliva, ki je navedena v dokumentih.

Dne 13. junija 2006 je Ministrski svet spremenil prilogo Odredbe z dne 23. novembra 2004 o prepovedih in omejitvah pri prenosih blaga strateškega pomena za državno varnost (Uradni list z dne 28. junija 2006, št. 109, točka 750). Spremenjena priloga vsebuje seznam držav, v katere izvoz orožja ni dovoljen zaradi ustreznih sankcij, ki so jih uvedli ZN in EU. Poglavitne spremembe odredbe med drugim zadevajo izvajanje embarga na orožje, uvedenega zoper Uzbekistan, in ukinitev sankcij zoper Afganistan ter Bosno in Hercegovino.

Upravni ukrepi

Podjetniki morajo pred pridobitvijo dovoljenja/koncesije za dejavnosti v zvezi s proizvodnjo ali trgovino z orožjem in strelivom obiskovati tečaj in opraviti ustrezne izpite. Ministrstvo za gospodarstvo je organiziralo 31 delavnic in tečajev o nadzoru nad izvozom orožja in sistemu notranjega nadzora za podjetnike, ki se ukvarjajo s trgovino z blagom, tehnologijo in storitvami strateškega pomena, vključno z osebnim in lahkim orožjem. V letu 2006 je na tečajih usposabljanja skupno sodelovalo 672 oseb iz 130 podjetij. Predstavljena so bila tudi vprašanja, ki jih obravnavajo Akcijski program ZN na področju osebnega in lahkega orožja in ustrezni dokumenti EU.

Čeprav Poljska zaenkrat ne izvaža ročno prenosljivih protiletalskih obrambnih sistemov (MANPADS – Man-Portable Air Defence Systems), so bili vseeno sprejeti ukrepi za popolno uveljavitev priporočil Wassenaarske ureditve iz dokumenta „Elementi za nadzor nad izvozom MANPADS“, sprejeti pa so bili tudi postopki za njihov morebiten izvoz v prihodnosti. Morebitne prošnje za dovoljenje za izvoz MANPADS se bodo obravnavale v skladu z navedenim zakonom z dne 29. novembra 2000.

Za objekte z nakopičenimi zalogami orožja so se na vseh ravneh začeli izvajati ustrezni postopki za upravljanje inventarja in nadzor stanja. Med temi ravnmi je bil vzpostavljen tudi sistem za redno poročanje in obveščanje. Vsak objekt mora imeti zahtevane evidence o vsakem kosu osebnega in lahkega orožja, od trenutka, ko prevzame nadzor nad njim prek različnih premikov zalog vse do takrat, ko se ga vzame iz rabe in razgradi.

Izvrševanje

Poljski carinski predpisi se v obdobju, ki ga obravnava poročilo, niso spreminjali. Leta 2006 je carinska služba še bolj okrepila nadzor nad mejnimi prehodi (na cestnih prehodih, na morju in na letališčih), da bi onemogočila nedovoljen promet z blagom, tudi z osebnim in lahkim orožjem. Nameščenih je bilo več novih rentgenskih skenerjev za avtomobile in tovornjake. Posebne pozornosti je bila deležna poljska vzhodna meja. Ti ukrepi so pripomogli k temu, da so carinski uradniki lahko odkrili in preprečili nedovoljen promet z 42 kosi osebnega orožja (puške in pištole) in 145 728 kosi streliva.

Leta 2006 je mejna straža odkrila poskuse tihotapljenja 49 kosov strelnega orožja, 1 755 kosov streliva za strelno orožje in 66 granat, od tega je bilo 34 kosov strelnega orožja zaseženih izven območij mejnih prehodov. Vrednost tihotapljenega orožja in streliva je skupaj znašala 8 860 PLN. Mejna straža je v zvezi s poskusi tihotapstva sprožila 19 pripravljalnih postopkov, 12 od njih je bilo storjenih na vzhodni meji EU.

PORTUGALSKA

Sodelovanje, usklajevanje in izmenjava informacij med upravnimi organi in organi pregona

V okviru boja proti kopičenju in širjenju osebnega in lahkega orožja so se nadaljevala prizadevanja za boljše sodelovanje, usklajevanje in boljšo izmenjavo informacij med upravnimi organi in organi pregona. Ustanovitev usklajevalne skupine, ki jo sestavljajo predstavniki Ministrstva za zunanje zadeve, Ministrstva za obrambo, Ministrstva za notranje zadeve, portugalskih obveščevalnih služb in Ministrstva za finance, leta 2005, je prispevalo k boljši opredelitvi nalog vseh sodelujočih organov.

V zadnjem času uveljavljena zakonodaja

Izdajanje izvoznih in uvoznih dovoljenj za vrste orožja iz priloge ustreznega skupnega ukrepa Sveta je v prvi vrsti v pristojnosti Ministrstva za obrambo.

Za vsak posel, ki zadeva osebno in lahko orožje, je treba pridobiti dovoljenje organa, ki izdaja dovoljenja (na Ministrstvu za obrambo oziroma na Ministrstvu za notranje zadeve, odvisno od tega, ali je orožje namenjeno za vojaško ali civilno uporabo).

Vsako prošnjo obravnava tudi Ministrstvo za zunanje zadeve, in sicer v luči zunanjepolitičnih interesov, pri tem pa med drugim upošteva tudi merila, zapisana v Kodeksu ravnanja EU glede izvoza orožja.

Leta 2006 je na Portugalskem začel veljati nov pravni okvir, ki ureja proizvodnjo, popravilo, uvoz, izvoz, prevoz, zaloge, kroženje, trgovino, izdajanje dovoljenj, pridobitev in posedovanje osebnega in lahkega orožja, sestavnih delov ter pripadajočega streliva.

Zakon 5/2006 uvaja celovit režim, ki zajema tudi kazenske sankcije za nezakonito posedovanje, trgovino in posredovanje vseh vrst orožja iz priloge skupnega ukrepa Sveta z dne 12. julija 2002.

ROMUNIJA

Leta 2006 ni bil sprejet noben nov predpis, ki bi urejal osebno in lahko orožje.

Informacije o pravnem okviru in zakonodajnih ukrepih iz nacionalnih poroči v zvezi z Akcijskim programom ZN na področju osebnega in lahkega orožja še vedno odražajo dejansko stanje. Romunija ima od leta 1993 ustrezne predpise in primeren upravni sistem za izvrševanje učinkovitega nadzora nad trgovino z osebnim in lahkim orožjem.

Nacionalni sistem nadzora nad izvozom konvencionalnega orožja sestoji iz pravnega okvira, nacionalnih nadzornih seznamov, nacionalnega organa za nadzor izvoza in drugih javnih institucij, načel, postopkov, postopka odobritve, registracije, izdaje dovoljenj in nadzornih dejavnosti, dokumentov za nadzor izvoza, pa tudi sodelovanja in mednarodne pomoči.

Nadzor izvoza, uvoza in drugih ravnanj s konvencionalnim orožjem ureja Vladna odredba 158/1999, ki je bila s spremembami potrjena z zakonom št. 595/2004. Pomembno je, da so v romunski zakonodaji tudi določbe o mednarodnem posredovanju orožja, v katere so vključene določbe iz Skupnega stališča 2003/468/SVZP, ki ga je Svet Evropske unije sprejel 23. junija 2003. Vse prošnje za dejavnosti posredovanja se med drugim obravnavajo v luči določb Kodeksa ravnanja EU glede izvoza orožja.

Vsak ponovni izvoz konvencionalnega orožja, vključno z osebnim in lahkim orožjem je pogojen z določbami vladne odredbe št. 158/1999, ki je bila s spremembami potrjena z zakonom št. 595/2004.

Prvi korak, ki ga morajo storiti podjetja, ki želijo trgovati s konvencionalnim orožjem, je po romunski zakonodaji ta, da zaprosijo za ustrezno dovoljenje. Prošnje za dovoljenje se obravnavajo od primera do primera. Dovoljenja se izdajajo ob upoštevanju mnenja, ki ga poda Medresorni svet za nadzor nad izvozom, uvozom in drugimi trgovinskimi posli z vojaškim blagom, ki ga sestavljajo predstavniki vseh zainteresiranih ministrstev in nacionalnih organov, vključno s predstavniki obveščevalnih služb.

Dovoljenja za mednarodni tranzit, pretovor in nekomercialne dejavnosti, povezane s konvencionalnim orožjem, se podeljujejo od primera do primera.

V Romuniji pri izvajanju nacionalne zakonodaje sodeluje več ministrstev, ki so zastopana tudi pri mednarodnih dejavnostih na področju osebnega in lahkega orožja, vendar pa usklajevalni organ na področju predpisov o nadzoru izvoza ostaja Nacionalna agencija za nadzor izvoza (ANCEX). ANCEX v sodelovanju z Enoto za boj proti terorizmu in nadzor izvoza Ministrstva za zunanje zadeve sodeluje v vseh ustreznih mednarodnih dejavnostih.

Način, na katerega se fizičnim in pravnim osebam podeljujejo dovoljenja za pridobitev, posest, hrambo, nošenje in uporabo strelnega orožja oziroma streliva, nadzoruje Ministrstvo za notranje zadeve in upravno reformo – Generalni inšpektorat Romunske policije (GIRP). Obenem pa GIRP v skladu z Zakonom 295/2004 o strelnem orožju in strelivu, ki je bil usklajen z Direktivo 91/477/EGS, vodi evidenco o zakonitih imetnikih smrtonosnega in nesmrtonosnega orožja in posodablja podatkovne baze Državnega registra orožja (www.politiaromana.ro).

V letu 2006 na področju osebnega in lahkega orožja ni bilo večjih pobud, vseeno pa je romunska vlada še naprej vodila odmevne kampanje ozaveščanja med podjetji in posamezniki, ki so dejavni v romunski obrambni industriji, z namenom, da bi bolje razumeli predpise o nadzoru orožja in ravnali skladneje z njimi. ANCEX trgovcem te informacije zagotavlja prek svojega spletnega mesta (www.ancex.ro), na to temo pa organizira tudi različne seminarje in delavnice.

Nadalje je ANCEX skladno z mednarodnim instrumentom, ki državam omogoča identifikacijo ter hitro in zanesljivo odkrivanje nezakonitega osebnega in lahkega orožja, ki ga je Generalna skupščina Združenih narodov sprejela 8. decembra 2005, uvedel register prenesenega orožja. V navedenem dokumentu je popisan izvoz in uvoz osebnega in lahkega orožja, z navedbo serijske številke, vrste, količine, izvora in drugih pomembnih podatkov o prenosu.

SLOVAŠKA

V zvezi z izvajanjem skupnega ukrepa EU o osebnem in lahkem orožju ter Programa EU za preprečevanje nedovoljenega prometa s konvencionalnim orožjem in boj proti njemu na Slovaškem, sta bila sprejeta naslednja akta:

Zakon št. 179/1998 Coll. z dne 15. maja 1998 o trgovini z vojaškim materialom in o spremembi Zakona št. 455/1991 Coll. o trgovinskem poslovanju, ki med drugim ureja pogoje za trgovino z vojaškim osebnim in lahkim orožjem, pogoje za dejavnosti posredovanja v tej zvezi in delovanje državnih upravnih organov v tej zvezi. Slovaška je leta 2006 v celoti uveljavila vse za zadevno področje pomembne nacionalne predpise.

Pri izvajanju sodelujejo naslednji državni organi:

1. Ministrstvo za zunanje zadeve,

2. Ministrstvo za gospodarstvo,

3. Ministrstvo za notranje zadeve,

4. Ministrstvo za obrambo,

5. Carinska uprava in

6. obveščevalne službe.

Upravičenec je obvezan opustiti trgovanje z vojaškim materialom do mere, do katere bi takšno trgovanje lahko škodovalo zunanji politiki, varnosti, trgovinskim interesom ali mednarodnim obveznostim Slovaške republike oziroma bi škodovalo interesom mednarodnih organizacij in institucij, v katerih Slovaška republika sodeluje kot pogodbenica, članica ali sodelujoča država.

Kršitve Zakona o trgovini z vojaškim materialom se lahko kaznujejo z denarno kaznijo do 10 milijonov SKK in/ali z zaporno kaznijo do osmih let.

Slovaška je v letu 2006 skupaj dovolila izvoz 7 908 kosov osebnega in lahkega orožja, 4 644 kosov tega orožja pa je bilo uvoženih.

SLOVENIJA

V Sloveniji pri izvajanju nacionalne zakonodaje in mednarodnih dejavnosti na področju osebnega in lahkega orožja sodeluje več ministrstev. Usklajevalni organ pri izvajanju nacionalne zakonodaje in mednarodnih dejavnosti na področju osebnega in lahkega orožja je še vedno Ministrstvo za zunanje zadeve. Ministrstvo za notranje zadeve nadzira izvoz in uvoz osebnega in lahkega orožja, Ministrstvo za zunanje zadeve pa je pristojno za nadzor uvoza in izvoza osebnega in lahkega orožja, ki se uporablja v vojaške namene.

Letna poročila o izvozu in uvozu orožja se objavljajo na spletni strani Ministrstva za obrambo (www.mors.si). Slovenska policija in carinska uprava sta pristojni za nadzor nad državnimi mejami in mejnimi prehodi. Izvajata neposreden nadzor nad tovorom, ki prehaja državno mejo. Leta 2006 je policija obravnavala 238 kaznivih dejanj nedovoljene proizvodnje in trgovine z orožjem in eksplozivi (leta 2005 152) in podala kazenske ovadbe zoper 261 osumljencev (leta 2005 161). Leta 2006 je bilo 22 primerov kaznivih dejanj, ki so jih storile organizirane hudodelske združbe, medtem ko so bili leta 2005 zabeleženi le 4 takšni primeri. Policija je s svojim delom odkrila 192 (127) kaznivih dejanj. V letu 2006 je policija uničila 637 kosov zaplenjenega orožja. Od navedenega skupnega števila kosov odvzetega orožja jih je bilo 72 podarjenih Muzeju novejše zgodovine Slovenije.

V zvezi z osebnih in lahkim orožjem redno potekajo sestanki in usklajevanje med ministrstvi; posamezna ministrstva pri tem dejavno sodelujejo v skladu s svojimi pristojnostmi.

Slovenija je temeljno zakonodajo na področju osebnega in lahkega orožja sprejela v devetdesetih letih 20. stoletja. Celovit pregled nacionalnega pravnega okvira, ki ureja osebno in lahko orožje, je bil predložen Združenim narodom leta 2005 kot del nacionalnega poročila o izvajanju Akcijskega programa ZN. Od tedaj, konkretno v letu 2006, ni bilo sprejetih nobenih novih predpisov. Vseeno pa je Ministrstvo za notranje zadeve Ministrstvu za pravosodje uradno predložilo pobudo za spremembo 310. člena Kazenskega zakonika, ki obravnava nedovoljeno proizvodnjo in promet orožja ali eksplozivov, tako da bi se Kazenski zakonik v primerih domnevne storitve tovrstnih kaznivih dejanj lahko uporabljal tudi eksteritorialno. Smisel predlaganih sprememb Kazenskega zakonika izhaja iz tega, da so takšna kazniva dejanja lahko storjena tudi, ko storilec nezakonito „vnese“ orožje v Republiko Slovenijo in/ali sodeluje pri ponovni prodaji orožja iz tujine. Predlagane spremembe Kazenskega zakonika naj bi šle v vladni in parlamentarni postopek v letu 2007.

ŠPANIJA

Najnovejše pri novi zakonodajo in/ali predpisih:

(a) Dne 12. januarja 2006 je bil izdan Ukaz ITC/60/2006 za posodobitev in dopolnitev Priloge I Kraljevega odloka 1782/2004 z dne 30. julij 2004 o ureditvi nadzora zunanje trgovine z obrambnim materialom, drugim materialom in blagom in tehnologijo z dvojno rabo v skladu z spremembami kontrolnih seznamov, dogovorjenih z ustreznimi mednarodnimi seznami streliva (tj. režima kontrole raketne tehnologije (MTCR) in Wassenaarske ureditve (WA)).

(b) Oktobra 2005 je španski parlament pozval vlado, naj v roku enega leta izda zakon o trgovini z orožjem. Ta bo izboljšal določbe v prej navedenem kraljevem odloku 1782/2004 z dne 30. julij 2004. Novi zakon bi moral biti v skladu z Akcijskim programom ZN za preprečevanje in izkoreninjenje nedovoljene trgovine z osebnim in lahkim orožjem ter boj proti njej z vseh vidikov in z njim povezanimi resolucijami GSZN, pa tudi s Protokolom o nedovoljeni proizvodnji strelnega orožja, njegovih sestavnih delov in streliva ter prometu z njimi, ki dopolnjuje Konvencijo ZN proti mednarodnemu organiziranemu kriminalu (sprejet na GSZN 31. maja 2001) in je bolj znan pod imenom „Protokol ZN o strelnem orožju“, ter se izrecno sklicevati na vse te dokumente. Na podlagi zahteve parlamenta je španska vlada 29. decembra 2006 odobrila predlog novega zakona o zunanji trgovini z obrambnim materialom in blagom z dvojno rabo. Ta predlog sedaj obravnava in spreminja parlament, veljati pa naj bi začel do sredine leta 2007. Najpomembnejše vidike predloga je mogoče povzeti takole: — Prvič, španski predpisi na tem področju prehajajo na normativno raven zakona, s čimer se vzpostavlja instrument za učinkovitejše izvrševanje nadzora. — Drugič, s tem zakonom bodo novi predpisi o zunanji trgovini z obrambnim materialom in blagom z dvojno rabo usklajeni z obveznostmi Španije v okviru mednarodnih forumov in režimov neširjenja orožja. — Tretjič, novi zakon bo razširil področje uporabe nadzora na vse vrste strelnega orožja, tudi na lovsko in športno orožje, njegove sestavne dele in strelivo, in sicer v skladu z Resolucijo Generalne skupščine ZN 55/225 o nedovoljeni proizvodnji strelnega orožja, njegovih sestavnih delov in streliva ter prometu z njimi. — Četrtič, z zakonom bo izrecno zadoščeno vsem osmim merilom iz Kodeks ravnanja EU glede izvoza orožja, pa tudi merilom, ki jih je v zvezi z ravnanjem z osebnim in lahkim orožjem sprejela OVSE. — Nenazadnje je v zakonodajnih besedilih zapisana izrecna zaveza o prispevku in sodelovanju v regionalnih in mednarodnih procesih, usmerjenih v krepitev nadzora nad trgovino z orožjem, zlasti pa v sprejetje mednarodne pogodbe o trgovini z orožjem (ATT – Arms Trade Treaty). V tej zvezi je treba opozoriti, da je bila Španija ena od 117 pobudnic projekta, ki je bil odobren 26. oktobra.

(c) Španija je v letu 2006 izpeljala notranji postopek ratifikacije za sprejetje „Protokola ZN o strelnem orožju“ in je 9. februarja 2007 pri GSZN deponirala listino o pristopu. Za Španijo začne Protokol veljati 11. marca 2007.

Usposabljanje upravnih organov, organov kazenskega pregona, pravosodnih organov

Španski organi kazenskega pregona so, kot v preteklih letih, nadaljevali z organizacijo tečajev in delavnic o kazenski obravnavi strelnega orožja in eksplozivov ter uporabi informacijske tehnologije pri nadzoru orožja in eksplozivov. To so redni seminarji, organizirani z namenom širjenja poznavanja pravil in pravnih določb o preprečevanju in zatiranju nedovoljene trgovine z orožjem ter z namenom ponovnega usposabljanja in osvežitve znanja policijskih uradnikov o pomembnih dejavnikih na tem področju.

Druge pobude ali dejavnosti

Španska nacionalna hiša za preskušanje, „Banco Oficial de Pruebas de Armas de Eibar (BOPE)“, je, izhajajoč iz pravnega okvira „Konvencije o medsebojnem priznavanju žigov za ročno strelno orožje“ iz julija 1969 in v skladu z določbami njenega izvršilnega organa, Stalne mednarodne komisije za preskušanje osebnega orožja (C. I. P.), označila vse leta 2006 v Španiji izdelano prenosno orožje za civilno uporabo. Označevanje orožja je eden od priporočenih ukrepov, ki naj bi jih v prihodnje sprejeli za potrebe ugotavljanja in pregona nedovoljenega prometa z osebnim in lahkim orožjem; označba vsebuje naslednje podatke: ime proizvajalca, preskusno številko kosa orožja, leto izdelave in označbe in logotipe BOPE. Leta 2006 je bilo v Španiji izdelanih 280 pištol, 22 942 pušk (ta številka zajema tudi enostrelne puške) in 28 138 šibrenic; vse so bile označene pri BOPE. Poleg tega je bilo pri BOPE uničenih 1 276 kosov prenosnega orožja (večinoma pištol in revolverjev).

Pristojni španski organi, ki jih koordinira Centralni inšpektorat za orožje in eksplozive pri Guardii Civil (španska osrednja agencija za upravni nadzor nad strelnim orožjem), so leta 2006 odvzeli 7 015 kosov nezakonitega strelnega orožja. Trenutno imajo španski organi na zalogi skupaj 291 196 kosov (neocarinjenega, odvzetega in zaplenjenega) strelnega orožja različnih vrst in tipov; v letu 2006 bo 22 392 kosov strelnega orožja ponujenih v prodajo na dražbah, 40 772 drugih kosov pa bo uničenih.

Leta 2006 so španski organi izvedli 23 727 pregledov objektov za proizvodnjo ali skladiščenje strelnega orožja in/ali eksplozivov (vključno s tovarnami, komercialno opremo, objekti za športno streljanje, zasebnimi družbami za varovanje itd.); od tega je bilo 8 071 pregledov izvedenih na objektih, povezanih s strelnim orožjem, in 15 656 pregledov na objektih za proizvodnjo ali skladiščenje eksplozivov.

Poleg tega so carinski in davčni uslužbenci v sklopu svojega programa za boj proti tihotapljenju orožja ob izvozu nekajkrat obiskali pristanišča in letališča.

ŠVEDSKA

Zakonodaja o osebnem in lahkem orožju je bila v nekaterih delih spremenjena, med drugim kontaktni podatki posrednikov orožja v državnem registru posrednikov poslej ne bodo več zaupnega značaja.

V skladu z novo odredbo, ki je začela veljati 1. julija 2006, je švedska carina obvezana obvestiti švedsko policijo o vsakem kosu orožja, ki prihaja čez švedsko meje na Švedsko.

Predpise o začasni amnestiji v zvezi s strelnim orožjem je parlament potrdil konec leta 2006, veljati pa so začeli 1. marca 2007. Amnestija je veljala od 1. marca do 31. maja 2007. Namen teh predpisov je, da se na Švedskem zmanjša število nezakonitih in neevidentiranih kosov orožja.

EVROPSKA UNIJA

Leta 2006 se je začela izvajati Direktiva o varnosti zrakoplovov iz tretjih držav, ki pristajajo na letališčih Skupnosti, oddani pa so bili tudi trije zakonodajni predlogi za regulatorne ukrepe na ozemlju EU:

— posodobitev direktive ES o orožju (91/477);

— predlog direktive ES o strelnem orožju za izvajanje Protokola ZN o strelnem orožju;

— sporočilo Komisije o varnosti eksplozivov, detonatorjev, opreme za izdelavo bomb in strelnega orožja v EU.

II. MEDNARODNA PRIZADEVANJA ZA IZVAJANJE V LETU 2006

AVSTRIJA

OVSE

Avstrija podpira nadaljnje izvajanje dokumentov OVSE o osebnem in lahkem orožju ter o nakopičenih zalogah konvencionalnega streliva. Avstrija je 29. marca 2006 organizirala prvo predstavitev strategije Evropske unije za boj proti nedovoljenemu kopičenju in prometu z osebnim in lahkim orožjem ter pripadajočemu strelivu v okviru varnostnega dialoga Foruma OVSE za varnostno sodelovanje. Cilj te naloge je bil, prvič, da se sodelujoče države seznanijo z regulatornim okvirom in dejavnostmi ter projekti EU na področju osebnega in lahkega orožja, in drugič, da se pripravi podlaga za okrepljeno usklajevanje in sodelovanje med OVSE in EU, in sicer v skrbi, da bi moči in razlike v zmogljivostih uporabili na najbolj stroškovno učinkovit način in da bi se izognili podvajanju dela.

Evroatlantski partnerski svet (EAPS)

Avstrija je finančno podprla projekt za uničenje osebnega in lahkega orožja in MANPADS v Kazahstanu. Projekt, ki ga vodijo ZDA, je stekel aprila 2006.

Projekt za uničenje osebnega in lahkega orožja, MANPADS in streliva v Ukrajini, ki ga je sofinancirala Avstrija, se je dalje uresničeval tudi v letu 2006.

Združeni narodi

Na 61. zasedanju Generalne skupščine Združenih narodov je Avstrija sodelovala pri pobudi za naslednjo, za področje osebnega in lahkega orožja pomembno resolucijo:

„Pomoč državam pri omejevanju nezakonitega prometa z osebnim in lahkim orožjem in zbiranju tega orožja“, „Problemi zaradi kopičenja prevelikih zalog konvencionalnega streliva“. Avstrija je glasovala za resolucijo z naslovom „Nedovoljena trgovina z osebnim in lahkim orožjem v vseh oblikah“.

BELGIJA

Belgija v svetu podpira več projektov na področju osebnega in lahkega orožja:

Afrika

Južna Afrika – 216 700 EUR – Safer Africa

Namen projekta je z zmanjšanjem količine lahkega orožja na ogroženih območjih povečati in okrepiti zmogljivosti za policijski pregon v Južni Afriki

Burundi – DR Kongo – Ruanda – 400 000 EUR – RECSA-GRIP

Projekt, imenovan Building support and capacities for the development of National Action Plans on small arms and light weapons in Burundi, Rwanda and the DRC („Izgradnja podpore in zmogljivosti za pripravo državnih akcijskih načrtov na področju osebnega in lahkega orožja v Burundiju, Ruandi in DR Kongo“).

Latinska Amerika

Kostarika, Panama, Salvador, Honduras, Gvatemala – 107 800 EUR – Arias Foundation

Namen projekta je z dejavnostmi ozaveščanja v srednjih šolah poučiti najbolj ranljive v družbi (mlade) v teh šestih državah o vplivu strelnega orožja na njihovo življenje.

Brazilija – 70 467 EUR – UNODC

Namen projekta je okrepiti prizadevanja prebivalcev Zveznega okraja (Brasilije), da bi preprečili nasilje zaradi drog in širjenja orožja.

Azija

Bangladeš, Nepal in Šrilanka – 100 000 EUR – Safer World

Namen projekta je okrepiti vladne zmogljivosti in zmogljivosti civilne družbe za boj proti širjenju lahkega orožja v Bangladešu, Nepalu in na Šrilanki (izvajanje Akcijskega programa Združenih narodov na področju osebnega in lahkega orožja).

Vzhodna in jugovzhodna Evropa

Belorusija – 55 370 EUR – OVSE

Krepitev zmogljivosti na področju upravljanja in varnosti nakopičenih zalog lahkega orožja.

Kosovo – 94 543 EUR – KOSSAC

Projekt UNDP, imenovan „KOSSAC“: KOSovo Small Arms Control Initiative (kosovska pobuda za nadzor nad osebnim orožjem).

Ukrajina – 25 000 EUR

Sanacija in zaščita območja okrog skladišča streliva v Novobohdanivki.

BOLGARIJA

Bolgarija je financirala projekt uničenja 1 897 kosov osebnega in lahkega orožja, ki je bilo nezakonito v rokah civilistov in ga je zaplenilo črnogorsko notranje ministrstvo. Bolgarija je črnogorskemu notranjemu ministrstvu za zaključek projekta zagotovila nepovratna sredstva v višini 7 588 USD. Uničenje je bilo zaključeno 28. februarja 2006.

V letu 2006 je Bolgarija gostila mednarodni seminar „Nadzor izvoza blaga z dvojno rabo in orožja: ozaveščanje industrije“ (Sofija, 22. in 23. maja 2006). Zadevni seminar je bil prirejen v sklopu nadaljnjega uresničevanja skupnega akcijskega programa Madžarske in Bolgarije pod okriljem programa za ozaveščanje, ki ga je Avstralska skupina namenila nesodelujočim državam.

Seminar v Sofiji je bila priložnost za izmenjavo informacij in izkušenj ter za usposabljanje v obliki referatov in interaktivnih razprav za udeležence iz Albanije, Bosne in Hercegovine, Hrvaške, Nekdanje jugoslovanske republike Makedonije ter Srbije in Črne gore.

Bolgarija je – zvesta svoji politiki, da partnericam v Natu čim bolj pomaga pri razreševanju varnostnih in obrambnih vprašanj – sodelovala pri 9 od 10 potekajočih projektih v okviru skrbniškega sklada NATO/PzM. Pet od teh projektov je bilo posvečenih zbiranju in uničevanju osebnega in lahkega orožja:

1. Skrbniški sklad za Srbijo in Črno goro II za uničenje 1 320 620 protipehotnih min v Srbiji in Črni gori: 30 000 EUR.

2. Skrbniški sklad za Ukrajino II za uničenje streliva, osebnega in lahkega orožja in ročno prenosljivih protiletalskih obrambnih sistemov (MANPADS – Man-Portable Air Defence Systems) v Ukrajini: 25 000 EUR.

3. Skrbniški sklad za uničenje osebnega in lahkega orožja in MANPADS v Kazahstanu: 10 226 EUR.

4. Skrbniški sklad za Albanijo II za uničenje streliva za osebno in lahko orožje v Albaniji: 25 000 EUR.

5. Skrbniški sklad za očiščenje 569 hektarov kontaminiranega zemljišča in odstranitev neeksplodiranih ubojnih sredstev (UXO – unexploded ordnance) v Azerbajdžanu: 15 000 EUR.

Bolgarsko obrambno ministrstvo je podalo informacijo, da naloge bolgarskih oboroženih sil, ki v letu 2006 sodelujejo pri mirovnih operacijah, ne obsegajo zbiranja in uničevanja osebnega in lahkega orožja.

CIPER

Ciper dejavno sodeluje pri delu, ki sta se ga na tem področju lotila ZN in OVSE.

Ciper ZN pošilja poročila o izvajanju Akcijskega programa Združenih narodov za preprečevanje in izkoreninjenje nedovoljene trgovine z osebnim in lahkim orožjem ter boj proti njej z vseh vidikov. Poleg tega uradu UNHCHR zagotavlja informacije (na podlagi sklepa 124/2004) o „preprečevanju kršitev človekovih pravic, ki jih povzroča razpoložljivost in zloraba osebnega in lahkega orožja“.

Prav tako je Ciper OVSE priskrbel informacije o nacionalnih praksah in postopkih za izvoz konvencionalnega orožja in z njim povezane tehnologije (FSC. DEL/269/06, 27.6.2006), o prenosu konvencionalnega orožja (FSC. DEL/432/06, 26.9.2006) ter o osebnem in lahkem orožju (FSC. DEL/14/07, 24.1.2007).

ČEŠKA

Češka republika dejavno sodeluje pri uresničevanju Akcijskega programa ZN za boj proti nedovoljenemu prometu z osebnim in lahkim orožjem. Leta 2006 je Češka prispevala 1 000 000 CZK (47 308,17 USD = 34 910 EUR) za dejavnosti Skrbniškega sklada za utrjevanje miru s pomočjo praktičnih ukrepov za razorožitev. Vsota se bo uporabila za podporo druge faze zbirke podatkov CASA, katere izvedba poteka med novembrom 2006 in novembrom 2007). Eden izmed glavnih ciljev zbirke podatkov CASA je spremljanje izvajanja Akcijskega programa ZN s strani posameznih držav članic ZN.

Usklajevanje med agencijami v letu 2006 je bilo osredotočeno predvsem na pripravo revizijske konference o Akcijskem programu ZN za boj proti nedovoljenemu prometu z osebnim in lahkim orožjem (2006) in na izvajanje večstranskega instrumenta za označevanje in odkrivanje. Pozornost je bila namenjena tudi razpravam v drugih pomembnih večstranskih forumih (Prvi odbor GSZN, OVSE, Wassenaarska ureditev).

Češka republika je med drugim sodelovala tudi z nacionalnima uradoma Interpola v Limi in Wiesbadnu v zvezi s 147 primeri, povezanimi z 1 791 kosi orožja.

DANSKA

Danski organi pregona sodelujejo v različnih mednarodnih in regionalnih pobudah v zvezi z nadzorom orožja in s trgovino z orožjem.

Danska policija od novembra 2006 sodeluje v operaciji „Crossfire II“, ki se loteva tihotapljenja orožja v okviru „Baltic Sea Task Force“.

Danska prek Skrbniškega sklada UNDP podpira razoroževanje, demobilizacijo, ponovno vključevanje in rehabilitacijo nekdanjih bojevnikov v Liberiji, in sicer s skupaj 2,7 milijona EUR (2004–2006).

Danska prek Skrbniškega sklada UNDP podpira razoroževanje, demobilizacijo, ponovno vključevanje in rehabilitacijo nekdanjih bojevnikov v Afganistanu, in sicer s skupaj 1,1 milijona EUR (2005–2006).

ESTONIJA

Leta 2006 so estonski vojaki v Iraku med patruljiranjem v Iraku večkrat zaplenili orožje in strelivo. Operacije so potekale v sodelovanju z ZDA in enoto iraških kopenskih sil.

FINSKA

— Finska je leta 2006 podprla program ECOWAS na področju osebnega orožja (ECOSAP) z 250 000 EUR. Podoben znesek bo temu namenila tudi leta 2007 in leta 2008, s čimer bo finski prispevek skupaj znašal 750 000 EUR.

— Prispevek za misijo OVSE v Republiki Moldaviji, ki vključuje uničenje presežnih in zastarelih zalog streliva (skupaj 160 000 EUR).

— Prispevek za drugo fazo programa OVSE na področju osebnega in lahkega orožja v Republiki Tadžikistan, ki vključuje obnovo skladišč streliva na šestih lokacijah (skupaj 100 000 EUR).

— Finančna podpora za projekt pod okriljem UNDP na področju osebnega in lahkega orožja v Albaniji. Pri projektu je prvotno šlo za zamenjavo po načelu razvoj-namesto-orožja, ko naj bi bilo vrnjeno strelivo in osebno orožje v nezakoniti posesti, ukradeno iz skladišč orožja v času krize v poznih devetdesetih letih. Zbiranje so omogočili zakoni o amnestiji, ki jih je sprejela vlada. Obseg projekta je bil nato razširjen še na razvoj policijskega dela v posameznih skupnostih, s ciljem, da se pripomore k vzpostavitvi zaupanja med organi pregona in javnimi službami ter državljani. Finska je projekt financirala do njegovega zaključka leta 2006.

Druge pobude

Finska je k procesu razgradnje orožja v okviru nalog Nadzorne misije v Acehu (AMM) prispevala z 11 napotenimi strokovnjaki. Stroški zanje so znašali okoli 545 000 EUR. Oddaja oborožitve Gibanja za svobodni Aceh (GAM) se je pričela 15. septembra 2005 in je potekala v štirih fazah, končana pa je bila pred 31. decembrom 2005. V skladu z Memorandumom o soglasju med vlado Republike Indonezije in GAM je GAM privolil v oddajo vsega orožja, streliva in eksplozivov v rokah pripadnikov GAM, in sicer ob pomoči Nadzorne misije v Acehu. GAM je AMM predal 840 kosov orožja, s čimer je bila oddaja uspešno zaključena. Vse oddano orožje je bilo uničeno.

FRANCIJA

Združeni narodi: Francija je leta 2006 prispevala v poseben sklad Regionalnega centra Združenih narodov za mir in razoroževanje v Afriki v Loméju (UNREC) (77 000 EUR).

ECOWAS: Francija je sodelovala pri podpornem programu za nadzor lahkega orožja v državah članicah ECOWAS (260 000 USD).

Tadžikistan: Med septembrom 2005 in aprilom 2006 so se na misiji v Tadžikistanu mudili štirje francoski strokovnjaki (usposabljanje, nadzor nad kopičenjem zalog, nadzor nad operacijami za uničenje nezanesljivega streliva), in sicer v sklopu operacij pod okriljem OVSE.

Ukrajina: Maja 2006 je Francija sodelovala v misiji, ki je pripravljala oceno in svetovala glede dekontaminacije (uničenje presežnih zalog streliva) lokacije v Novobogdanivki v Ukrajini. Septembra in oktobra 2006 je potekala misija za usposabljanje strokovnjakov za odstranjevanje bomb, ki naj bi sodelovali pri uničenju presežnih zalog streliva v Ukrajini (3 strokovnjaki).

Libanon: Marca 2006 je bil opravljen varnostni pregled zalog streliva libanonskih oboroženih sil. V povezavi s tem pregledom je bilo za libanonske oborožene sile organizirano usposabljanje, ki so ga izvedli strokovnjaki za odstranjevanje bomb.

NEMČIJA

Nemčija prispeva k projektom in dejavnostim na področju osebnega in malega orožja, vključno s strelivom zanje, v okviru vrste institucij in organizacij ter v sodelovanju z njimi. Večina teh dejavnosti poteka v časovnih okvirih, ki presegajo eno koledarsko leto. V nadaljevanju so navedene najpomembnejše pobude iz leta 2006:

Afganistan (2004–)

Nemčija od leta 2004 podpira procesa DD&R in DIAG v Afganistanu s sofinanciranjem odstranjevanja in uničevanja presežnih količin orožja in streliva. Proračun skupaj: 3 000 000 EUR.

Albanija (2006)

V letu 2006 je Nemčija podpirala Skrbniški sklad Natovega Partnerstva za mir za uničenje osebnega in lahkega orožja, MANPADS in streliva v Albaniji. Prispevek: 107 000 EUR.

Angola (2003–2006)

Nemčija podpira ponovno vključevanje v družbeno in gospodarsko življenje nekdanjih bojevnikov in njihovih družin v Angoli. V prizadevanjih, da bi bilo to ponovno vključevanje trajno, sledi na skupnostih zasnovanemu pristopu. Ponovna naselitev poteka v kombinaciji z razvojem podeželja in kmetijskimi programi. Program zajema tudi obnovo cest in s tem ustvarja možnosti za zaposlovanje pripadnikov skupnosti in nekdanjih bojevnikov, ki jim je pomoč namenjena. Zmogljivosti lokalnih vlad in uprave se krepijo, tako da bi te bile sposobne pripravljati in izvajati programe ponovnega vključevanja. Proračun skupaj: 11 990 332 EUR.

Burundi (2003–2007)

Nemčija podpira vsedržavno demobilizacijo in program ponovnega vključevanja v Burundiju. Ta projekt se deli na štiri poglavitne dele: krepitev vloge občinskih struktur, namenjenih ponovnemu vključevanju, revitalizacija kmetijske proizvodnje, ustvarjanje dohodka in ponovna usposobitev infrastrukture. Proračun skupaj: 15 940 000 EUR.

Kambodža (2006–)

Nemčija je decembra 2006 opravila obisk, da bi ocenila stanje s težavami v zvezi z nakopičenimi zalogami streliva in pripravila predlog projekta za izboljšanje upravljanja in varnosti nakopičenih zalog ter za uničenje presežnih količin streliva, ki bi se izvajal v letih 2007–2008

Demokratična republika Kongo – DRK (2004–2007)

Nemčija podpira Državni program demobilizacije in ponovnega vključevanja (NDRP – National Programme for Demobilisation and Reintegration). Po podpori, ki jo je Nemčija namenila nacionalnemu „Comité Technique de Planification et de Coordination“ (CTPC), je sedaj predvidela sredstva za triletno sodelovanje z „Commission Nationale de Démobilisation et Réinsertion“ (CONADER). Proračun skupaj: 2 500 000 EUR.

Demokratična republika Kongo – DRK (2005–2011)

Nemčija podpira ponovno vključevanje otrok in mladine, ki so bili nekoč vključeni v bojne skupine v pokrajini Maniema v DRK, v družbeno in gospodarsko življenje. Proračun skupaj: 12 000 000 EUR.

Vzhodnoafriška skupnost – EAC (2004–)

Nemčija podpira razvoj političnega, pravnega in institucionalnega okvira znotraj EAC za nadzor nad nenadzorovanim širjenjem osebnega in lahkega orožja. Med segmenti projekta s sekretariatom Vzhodnoafriške skupnosti (EAC – East African Community) so razvoj organizacijskih zmogljivosti za vzpostavitev regionalne kontaktne točke za področje osebnega orožja, usklajevanje politik in zakonodaje, usposabljanje, razvoj sistematičnega pristopanja k ocenjevanju težav v zvezi z osebnim in lahkim orožjem ter izobraževanje in ozaveščanje v sodelovanju s civilnodružbenimi organizacijami in državami članicami EAC.

Območje Velikih jezer (2003–2006)

Nemčija je prispevala v Skrbniški sklad pod okriljem Svetovne banke za večdržavni program demobilizacije in ponovnega vključevanja na območju afriških Velikih jezer. Proračun skupaj: 9 900 000 EUR.

Arabska liga (2004–)

Nemčija je še naprej sodelovala z Arabsko ligo (AL), tako da ji je na različnih ravneh zagotavljala pomoč pri prizadevanjih na področju osebnega in lahkega orožja. Podprla je srečanje kontaktnih točk za področje osebnega in lahkega orožja iz držav članic Lige. Dokumenti OVSE o vprašanjih osebnega in lahkega orožja so se še naprej prevajali v arabski jezik. Oktobra 2006 je bil za osebje sekretariata AL organiziran študijski obisk Berlina, Dunaja (OVSE) in Geilenkirchna (Center nemških oboroženih sil za preverjanje). Kot primer konkretnega sodelovanja z eno od držav članic AL velja omeniti dvodnevno usposabljanje o upravljanju in varnosti nakopičenih zalog, ki ga je Nemčija organizirala v Tuniziji.

Liberija (2005–2007)

Nemčija podpira Državni program demobilizacije in ponovnega vključevanja (DDRR – Demobilization and Reintegration Programme). V okviru programa se zagotavlja psihosocialna pomoč žrtvam vojne v Liberiji v povezavi s spolnimi zlorabami in pomoč pri ponovnem vključevanju vračajočih se beguncev in nekdanjih bojevnikov, in sicer z delovno intenzivnim ponovnim vzpostavljanjem infrastrukture. Proračun skupaj: 10 750 000 EUR.

Južnoafriška razvojna skupnost – SADC (2004–)

Nemčija podpira Južnoafriško razvojno skupnost (SADC – Southern African Development Community) pri izvajanju v njenem okviru sprejetega Protokola o nadzoru strelnega orožja, streliva in drugega sorodnega materiala. V sklopu tega sodelovanja je Nemčija v zadevne kraje napotila svetovalca za mirovna in varnostna vprašanja, da bi tako podprla ustanavljanje regionalnih kontaktnih točk sekretariata SADC. Projekt vključuje naslednje segmente: uskladitev politik in zakonodaje, razvoj zmogljivosti, usposabljanje za organe pregona in sodelovanje z akterji civilne družbe.

Ruanda (2003–2007)

Nemčija podpira Ruandsko komisijo za demobilizacijo (RDRP – Rwanda Demobilization and Reintegration Commission) in ponovno vključevanje in proces ponovnega vključevanja nekdanjih bojevnikov v Ruandi. Proračun skupaj: 8 773 000 EUR.

Senegal (2005–2006)

Nemčija je podpirala programe za ozaveščanje o osebnem orožju v regiji Casamance. Program je bil oprt na mrežo različnih tamkajšnjih NVO, ki so razvile celovito strategijo za reševanje problema nenadzorovanega širjenja osebnega in lahkega orožja. Dejavnosti so stekle leta 2005 z usklajevalno delavnico in z razvojem zmogljivosti. Glavni poudarek je bil na ozaveščanju prebivalstva in vladnih uradnikov v zadevni čezmejni regiji.

Sierra Leone (2004–2006)

Nemčija podpira ponovno vključevanje otrok in mladine, ki so bili nekoč vključeni v bojne skupine v pokrajini Maniema v DRK, v družbeno in gospodarsko življenje. Proračun skupaj: 12 000 000 EUR.

Jugovzhodna Evropa/RACVIAC (2005–)

Nemčija je še naprej podpirala seminarsko delo na področju osebnega in lahkega orožja v regionalnem centru za nadzor nad orožjem. Konkretne pobude so se nanašale na vprašanje posredovanja in upravljanja nakopičenih zalog.

Uganda (2005–2007)

Nemčija podpira ugandsko nacionalno kontaktno točko za nadzor osebnega orožja v prizadevanjih za izvajanje ugandskega nacionalnega akcijskega načrta na področju osebnega orožja pri krepitvi zmogljivosti in ozaveščanju. Ugandska vlada je v skladu z akcijskim programom ZN na področju osebnega in lahkega orožja in v skladu z drugimi, regionalnimi sporazumi ustanovila urad za usklajevanje nadzora nad osebnim orožjem.

MADŽARSKA

Ukrepi na svetovni ravni

Republika Madžarska je sodelovala pri mednarodnih pogajanjih za preprečevanje in izkoreninjenje nedovoljene trgovine z osebnim in lahkim orožjem ter boj proti njej, tako na regionalni kot tudi na svetovni ravni. Madžarska politika izdajanja dovoljenj strogo upošteva vse embarge Varnostnega sveta ZN in druge embarge, ki jih razglasi Organizacija za varnost in sodelovanje v Evropi oziroma Evropska unija, podprla pa je tudi moratorije, denimo tistega, ki ga je razglasila ECOWAS.

Madžarska sklepa partnerstva z drugimi državami in zagotavlja tehnično in finančno pomoč v podporo izvajanju ukrepov iz Akcijskega programa ZN na regionalni ravni. Prav tako je bila dejavno udeležena pri dejavnostih v okviru drugih organizacij, denimo v okviru Natovega Partnerstva za mir, Pakta za stabilnost za Jugovzhodno Evropo itd.

V okviru Organizacije za varnost in sodelovanje v Evropi (OVSE) je Madžarska v zvezi z osebnim in lahkim orožjem prevzela številne politično zavezujoče obveznosti. Dokument OVSE o osebnem in lahkem orožju ponuja splošni okvir za obravnavo vprašanj v zvezi z osebnim in lahkim orožjem, saj opredeljuje ukrepe, merila in načela za naslednja področja:

— proizvodnja, označevanje in vodenje evidenc,

— skupna izvozna merila in nadzor izvoza,

— upravljanje presežnih količin, zmanjševanje odvečnih količin in njihovo uničevanje,

— zgodnje opozarjanje, preprečevanje sporov, krizno upravljanje in rehabilitacija po končanem konfliktu.

Dodatne zaveze v zvezi s konkretnimi vidiki vprašanja osebnega in lahkega orožja so bile podane v naslednjih dokumentih OVSE:

— Načela OVSE za izvoz ročno prenosljivih protiletalskih obrambnih sistemov,

— Načela OVSE za nadzor nad posredovanjem osebnega in lahkega orožja,

— Standardni elementi potrdil o končnih uporabnikih in postopki preverjanja pri izvozu osebnega in lahkega orožja.

Prav tako so za nadzor izvoza orožja, vključno z osebnim in lahkim orožjem, pomembna načela OVSE, ki urejajo prenose konvencionalnega orožja.

Madžarska je skupaj s Finsko, Rusko federacijo, Turčijo in Združenimi državami pripravila osnutek sklepa o uskladitvi elementov potrdila o končnem uporabniku znotraj okvira OVSE. Zadevni sklep je bil sprejet 17. novembra 2004.

Leta 2004 je Madžarska usklajevala prizadevanja v okviru OVSE za odzivanje na prošnje za pomoč sodelujočih držav v zvezi s problemi z osebnim in lahkim orožjem.

Madžarska je v skladu z določbami dokumenta OVSE o osebnem in lahkem orožju pred 30. junijem 2001 državam OVSE posredovala informacije o nacionalnem sistemu označevanja ter te informacije od njih tudi prejela. Te informacije se posodabljajo glede na spremembe v nacionalnih sistemih označevanja, ko in če je to potrebno.

Madžarska v skladu z določbami dokumenta OVSE o osebnem in lahkem orožju, letno, prvič je to bilo leta 2002, z državami OVSE izmenjuje informacije o kategoriji, podkategoriji in količini osebnega in lahkega orožja, ki je bilo odkrito in/ali odvzeto in uničeno na njenem ozemlju v predhodnem koledarskem letu, prav tako informacije o izvozu osebnega orožja v druge države OVSE oziroma o uvozu iz njih.

Madžarska je v skladu z določbami dokumenta OVSE o osebnem in lahkem orožju do 30. junija 2001 z državam OVSE izmenjala informacije o:

— nacionalnih postopkih za nadzor nad izdelovanjem osebnega orožja,

— zadevni nacionalni zakonodaji in veljavni praksi pri izvozni politiki, postopkih, dokumentih in nadzorom nad posredovanjem orožja na ravni države,

— upravljavskih in varnostnih postopkih, ki se v državi uporabljajo za nakopičene zaloge,

— načinih in postopkih v zvezi z uničevanjem osebnega in lahkega orožja.

Te informacije se posodabljajo glede na spremembe pri nacionalni zakonodaji in postopkih, ko in če je to potrebno.

Regionalni ukrepi

Madžarska je zavezana uresničevanju akcijskega načrta, posebej namenjenega potrebam Jugovzhodne Evrope, ki je znan kot Regionalni načrt za izvajanje na področju boja proti širjenju osebnega in lahkega orožja. Ta Regionalni načrt za izvajanje je pobuda Pakta stabilnosti za jugovzhodno Evropo. Od novembra 2000 so se na treh letnih posvetovanjih zbrale ključne zainteresirane strani in pregledale prizadevanja, ki potekajo v tej regiji, da bi izkoreninili širjenje osebnega in lahkega orožja, da bi se iz izkušenj česa naučili in pripravili praktične projekte v okviru Szegedskega procesa za osebno orožje (SSAP – Szeged Small Arms Process). SSAP je neuradni forum, ki vladam, civilni družbi in mednarodnim organizacijam omogoča snovanje politik in praktičnih projektov za boj proti širjenju in zlorabi osebnega in lahkega orožja v Jugovzhodni Evropi. Pobudo za SSAP sta na konferenci v madžarskem Szegedu novembra 2000 skupaj dala madžarsko Ministrstvo za zunanje zadeve in Saferworld, neodvisen zunanjepolitični možganski trust s sedežem v Londonu. SSAP od sprejetja Regionalnega načrta za izvajanje v okviru Pakta za stabilnost novembra 2001 nastopa kot dopolnilni okvir za sodelovanje med vladami in civilno družbo.

Mednarodno in regionalno sodelovanje

Madžarsko Ministrstvo za zunanje zadeve je skupaj s Službo za sodelovanje pri nadzoru izvoza Urada za neširjenje orožja (Ministrstvo za zunanje zadeve ZDA) organiziralo seminar za jugovzhodne evropske države o nadzoru izvoza v juniju 2003 v Szegedu na Madžarskem. Konferenca je predstavila ključne elemente za učinkovit sistem za nadzor izvoza in ponudila priložnost za razpravo o regionalnih pristopih in vprašanjih. Slednje je zadevalo predvsem vprašanje, kako se spopasti s težavami v zvezi z osebnim in lahkim orožjem v regiji.

Madžarsko Ministrstvo za zunanje zadeve je v sodelovanju s Službo za sodelovanje pri nadzoru izvoza Urada za neširjenje orožja (Ministrstvo za zunanje zadeve ZDA) organiziralo Peto mednarodno konferenco o nadzoru nad izvozom v Budimpešti od 15. do 17. septembra 2003. (Konferenca je bila peta v vrsti dogodkov, znanih kot „oxfordski proces“.) Sodelovalo je več kot 180 strokovnjakov za nadzor nad izvozom iz več kot 40 držav ter predstavniki večstranskih režimov za nadzor nad izvozom, predstavniki industrije in skupnost nevladnih organizacij. Ena izmed glavnih tem konference je bila razprava o novih pristopih pri nadzoru nad konvencionalnim orožjem, predvsem nekaterih vrst osebnega in lahkega orožja, kot so ročno prenosljivi protiletalski obrambni sistemi.

Najpomembnejši dogodek zadnjega obdobja je prav tako rezultat mednarodnega sodelovanja. Madžarska je februarja 2006 zaključila z zmanjšanjem/uničenjem 1 540 kosov MANPADS vrste Strela-2. Projekt je bil delno ameriška pobuda, sofinanciran s strani ZDA.

Madžarska policija sodeluje z Interpolom in Europolom za identificiranje skupin in posameznikov, vpletenih v nedovoljeno trgovino z osebnim in lahkim orožjem. Madžarska policija je članica Regionalnega centra SECI za boj proti čezmejnemu kriminalu, v okviru katerega želi v jugovzhodnih evropskih državah razviti sistem za izmenjavo informacij o nezakonitem prometu z osebnim in lahkim orožjem.

IRSKA

— 500 000 EUR za skrbniški sklad Svetovne banke za večdržavni program demobilizacije in ponovnega vključevanja za projekte na območju afriških Velikih jezer, namenjene vprašanju nekdanjih bojevnikov.

— 200 000 EUR za skrbniški sklad Partnerstva za mir za uničenje osebnega in lahkega orožja v Ukrajini in Albaniji.

— Sredstva v višini 89 000 EUR za Varnejšo Afriko, in sicer za projekt omejevanja širjenja osebnega in lahkega orožja v Afriki.

— 10 000 EUR za Mednarodno akcijsko mrežo za osebno orožje (IANSA –International Action Network on Small Arms) v podporo udeležbi na konferenci ZN o Akcijskem program za boj proti nedovoljenemu prometu z osebnim in lahkim orožjem, ki je potekala v New Yorku junija in julija 2006.

— 10 000 EUR za IANSA za izboljšanje spletnega mesta te mreže, ki je dragocen vir za vse, ki se ukvarjajo z vprašanji, povezanimi z osebnim in lahkim orožjem.

ITALIJA

Leta 2006 je Italija dejavno sodelovala na nekaterih regionalnih in globalnih srečanjih, namenjenih izmenjavi informacij o nacionalnih postopkih in iskanju skupnih rešitev za probleme, povezane z nedovoljenim prometom z osebnim in lahkim orožjem.

Italija se je udeležila zlasti naslednjih dogodkov:

— delavnice o omejevanju osebnega in malega orožja in nadzoru nad njim, ki jo je v Bosni in Hercegovini organiziral UNDP (Sarajevo, 21. marca 2006);

— delavnice o posredniških dejavnostih, ki so jo organizirali RACVIAC, OVSE, Nemčija, Nizozemska in Norveška (Zagreb, 29. in 30. marca 2006);

— posebnega srečanja OVSE o osebnem in lahkem orožju v sklopu priprav na revizijsko konferenco ZN o AP (Dunaj, 17. maja 2006);

— delavnice o MANPADS, ki jo je organiziral Izrael (Jeruzalem, 5. in 6. aprila 2006);

— delavnice o nadzoru izvoza osebnega in lahkega orožja, ki so jo organizirale NVO Oxfam, Saferworld in Amnesty International (Bruselj, 20. aprila 2006).

Druge pobude

Leta 2006 so italijanske oborožene sile, ki so sodelovale v večstranskih mirovnih operacijah, zbrale in/ali odvzele in uničile naslednje osebno in lahko orožje:

V Iraku:

— 12 jurišnih pušk AK 47;

— 4 metalci granat RPG;

— 4 metalci raket;

— 1 lahka strojnica;

— 1 minomet;

— 14 drugih kosov.

Vmesni seštevek: uničenih je bilo 36 kosov osebnega in lahkega orožja.

Na Kosovu:

— 14 jurišnih pušk AK 47;

— 28 pušk;

— 2 karabinki;

— 1 puška M59;

— 6 lovskih pušk;

— 1 metalec granat RPG;

— 7 metalcev raket;

— 4 lahke strojnice;

— 1 RPG 2;

— 2 minometa;

— 1 mušketa;

— 18 pištol;

— 575 drugih kosov.

Vmesni seštevek: uničenih je bilo 658 kosov osebnega in lahkega orožja.

V Bosni:

— 82 pušk;

— 9 metalcev raket;

— 115 drugih kosov.

Vmesni seštevek: uničenih je bilo 207 kosov osebnega in lahkega orožja.

Skupaj: uničen je bil 901 kos osebnega in lahkega orožja.

LATVIJA

Septembra 2006 je Ministrstvo za zunanje zadeve Republike Latvije v sodelovanju z Državno upravo za jedrsko varnost ZDA (US National Nuclear Safety Administration) organiziralo seminar za latvijska podjetja in uradnike s področja nadzora izvoza „Razvoj nadzora izvoza iz EU in globalna per